text:
一個星期的假期很快就過去了,因為病左,所以基本上都無帶過宇正去邊到玩,星期一開工時把聲仲係沙既,不過都係要勞氣,所以放工後係仲沙既.
不過我呢種放假先黎病,一返工就應該好快好喇!
星期二請左假帶宇正去幼稚園買校服,幾驚因為個風要改期吖!!好彩朝早10點幾改掛3號波,如期進行!
喜歡呢間學校除左因為歷史悠久之外,還很喜歡佢既實際,話說去到我想買2套校服2套運動服,老師建議我一套運動服應該夠喇,因為星期二,五着運動服,洗得切,又同我講小朋友大得快,好快又唔啱身,到時真係唔夠可以隨時返學校買,其實佢地可以唔洗理我買幾多架,個日又勁多k1新生,佢地忙到暈.
買好哂喇!2套校服,1套運動服,1件冷外套,1個書包,1個茶點袋,1個連蓋膠杯仔,1個食物盒 .500蚊有找,真係實惠到無朋友!
跟住就上二樓排隊交校車錢,本來打算送宇正返學的,不過計過坐校車佢同我都會舒服好多,問過校車公司,1:30返校,我地屋苑1點到上校車,自己坐車返學到仲要行一大段路,個段路仲要係無瓦遮頭,好天曬落雨淋,校車送到學校門口,所以唔洗諗都知道點選擇啦!
呢日叫埋宇正嫲嫲一齊去,一來幫下手,二來嫲嫲都要知幼稚園實際位置,第時有咩特發事都可能要嫲嫲幫手接放學.
呢隻小鬼一有靠山係度就曳到無朋友,個個小朋友都乖乖跟住大人排隊,呢條友走入去課室攪攪震,最後比老師叫返出黎,羅爆
落雨濕漉漉,攪掂一出學校門口好好見到架的士,一架車上左奶奶到,本來想同宇正去行食個tea架,不過比奶奶band左,佢話佢個度好多野食喎!(but我個point係想宇正行下嘛!唉!)
算喇!都明白奶奶想返去看住表妹仔同工人姐妹姐既!
返到去叫宇正着多次d校服比我影相whatsapp比老公睇!
d校服係味好old school呢?尤其是個書包,正到痺!!聽閒1971年創校到依家都無轉過d校服,唔花巧,我鐘意!
3點幾上到奶奶到,打電話同Candy姐姐聯絡了解一下補習社的情況,個風真係好勁,鎖好既窗都比佢吹爛個鎖,好彩隻窗無跌落街咋,暫時用繩縛實,再叫人黎整,出面露臺d水去唔切,變左水塘;好再d膠紙頂得住,入水情況唔算太嚴重.
4點幾見有少少餓,發現被昆,只有白麵包食,再黎就係西瓜!(我想食熱食!)
hea 到成份報紙睇哂,望住宇正無無聊聊爬黎爬去,比嫲嫲叫住停,都明白點解宇正係樹會百厭d,佳因d細路你越叫佢唔好,佢就越做比你睇架嘛!
食埋晚飯就返屋企啦!返屋企前忍唔住同宇正行左轉超市.
最後決定,下次想hea,都係係自己屋企好喇!唔再懶煮飯喇!


c: text/html

text:
終於去迪士尼個toy storyland,其實睇開我blog都知我係迪士尼fans
無錯!即使而家,我去到迪士尼仍然會好開心
今次開埋toy story,實在令我興奮
其實之前約好一行八人入去,可惜落雨,所以改期
改到琴日一行六人入去影相
我又晌人群中影無人相
仲趕得切新年裝飾
一入去見到舞龍
第一時間入去玩
或者我太鍾意睇反斗奇兵,對胡迪同翠絲好有好感
覺得胡迪個人好nice
其實演藝人員好好,佢地好盡力咁去同遊客打交道
令到我.....無啦啦同胡迪好似朋友一樣
我鍾意裡面既佈置
個彈弓狗我有玩,當然唔太剌激
不過…都幾有趣
我玩呢個跳傘
起初咀gel gel唔怕
我無畏高既,上到去都唔驚
但點知…當佢降落前會有一下屹一屹咁,我一感到少少離心力就開始驚
跟住我就伏落大少爺膊頭
我唔怕高,唔怕降落,偏偏怕降落前既"屹一屹"
哈
唔玩!我點都唔玩,其實係唔敢玩
原來佢係晌放煙花前1.5小時會關閉,我本身睇煙花前想再入去都已經遲了
總括來講,多了一個toy story感覺樂園更多樣化呢
之後就影相,睇!無人架!哈哈
之後影完相食午餐,跟住等埋遲入來既朋友一行六人去睇3D
再去小小世界
Like
之後睇巡遊
我.....好想講…真係忍唔住要講
即係咁…如果你同我講聲:唔好意思!唔該借借!
我一定讓路比你
如果小朋友想行前去睇,你只要同我講聲,我實會讓
個問題係…你老馮地橫沖直撞,為有利位置而係咁撞人,我真係會明…點解會有文化沖突
我同朋友平排企,有個細路夾硬推開我同朋友,係都要攝晌前面,我都忍
但個家長乖機又攝半個身出來,我地影緊相又係咁擾讓,真係有d火架
明唔明呀?我只想你比個signal我,要我讓路比你,OK
但唔係你想去邊週圍撞,你唔痛架?點解你地可以咁盲目地撞開人?
我至愛的minnie
米奇啊
你女友 Daisy呢?
我見樂園內好多小朋友著公主裙
巴斯光年
我想問…點解今次去,見d卡通人物,好似個個都無咁大隻既?
胡迪
女巴斯?
睇完巡遊…第一時間排隊睇Golden mickey
無論睇幾多次,我每次入迪迪尼都要睇
最喜愛的一場
入夜後,我地先開始玩木馬,飛象同去坐船
玩過space mountain
講真…我晌神戶個遊樂場見到既木馬唔及迪迪尼呢個靚
夜晚更靚
無人騎時更更靚
跟住霸位睇煙花
前面好多人,我顧得避開人頭去影又顧唔到角度,顧到角度又顧唔到影相
今次得幾張見得人,因為有個好高既人企前面,我唔可以打橫去影呢
走時9:30pm,玩了11個鐘呢
再見!
今次去迪士尼,覺得佢地對安全嚴格左
職員會行埋去你度,檢查下安全帶,安全裝置係咪已經帶上
變左放心一點
以下係迪士尼提供安全訊息,
香港迪士尼樂園遊樂設施機械可靠度為全球迪士尼樂園之冠,達99%.

robotstxt: allowed

filter: keep


text:
新一年既開始, 俾小慈小明揀探大動物定小動物? 佢地揀"大", 於是出發去元朗既大棠荔枝園玩
兩姐弟仲要追問我大動物即係咩? 我話好似馬呀, 牛呀, 山羊個 d 羅, 小動物就係兔仔倉鼠之類... 聽完佢地就更加肯定要大動物, 佢地話未見過牛同馬 ^^
好耐冇黎過呢個地方, 上一次黎小慈都未夠兩歲, 所以佢係完全唔記得自己黎過
等緊舅父仔, 玩一陣繩網先, 弟弟個樣好爆笑
繩網好刺激, 因為爬爬下有地方係爛架
近距離接觸大動物, 兩姐弟最高興係見到牛屎!!! 笑到收唔到聲
舅父來了! 變身黑超特警
樹上結了許多果子
弟弟!!! 跌左落地既野唔食得架!!
餵山羊
好狼死呀 D 羊, 唔怪得有繩縛住
小慈話佢地 D 脷好長
小明最愛小羊BB話佢乖
EMU 會咬人, 好曳
我是個小農夫! 唉呀! 弟弟你隻手仔穿崩
小慈試摸真馬, 小小驚
跟住越來越大膽
自己伸手去摸
係馬房想同馬影全家幅, 點知有隻馬蝦弟弟咬佢衫領, 嚇到小明大喊!! 好在好快冇事
有型有款小騎師, 個樣仲驚驚青青
小慈連頭仔都歪埋
岩岩俾隻馬蝦完仲以為佢有童年陰影, 點知問佢騎唔騎馬佢又話騎喎!? 小明話入面隻馬曳, 出面個隻乖喎
兩姐弟好可愛, 全副武裝準備策騎 ^^
呢隻馬真係好乖, 佢叫高力 (唔係豆沙)
小慈好開心
馬上英姿!! 叻女
到小明喇~~
你見佢咁自在就知佢幾爽
叻仔!! 一 d 都冇驚過!!
騎完馬唔夠皮, 小慈話要餵佢地!! 我驚呀, 佢地咁大棚牙.... 爸爸話俾佢試下喎! 你睇, 餵到幾開心
反而弟弟就超緊張, 唔肯再入去裡面, 餵左一次咋
小慈全部餵晒!! 佢話唔可以偏心, 隻隻都要有得食
小明話: "餵魚安全D~~"
錦鋰好為食
小慈豪氣餵魚法, 好快餵晒
倒晒~~~~~~~~
小明係嘆住咁餵魚, 爸爸幫佢兜住魚糧, 佢餵
糧散人安樂
估唔到坐牛車都要等, 唯有周圍影下相
有舅父推千秋, 小明你好幸福啦!
再玩多次小慈就靈巧得多, 自己爬晒成個繩網
yeah! 等到牛 "的士" 了
小慈小明勁開心可以坐到車頭, 手仔仲有搖鈴, 好不威風
隻牛好似有 D 累, 架車成日撞樹
我地係車入面就係全程望住佢個 PAT, 不過真係好佩服隻牛真係好大力!
跟住仲去舅父屋企探佢 d 貓
瑟瑟今日好乖, 任摸
健健都好乖
當然最親民既就係肥仔啦
望呢邊呀喂! 唔好掛住影相
小慈好自在
膽小的小明要舅父傍住先識同 d 貓玩
爸爸都玩埋一份
秀姑真係好靚女啊~~
非常開心的一天


text:
弟弟已經 13 個月大喇, 可惜仲病緊, 有痰啦, 有鼻水啦, 間唔中發高燒啦, 連續 3 晚唔肯飲最夜個支奶, 餓住個肚咁訓天光啦..... 足足病左 1 個月有多, 究竟幾時先好番?
不過弟弟心情就幾好, 仲開始識性添! 同小慈爭玩具搶輸左會好惡咁大叫, 拍枱, 仲會掉野, 一拍兩散咁款! 見佢咁既態度梗係鬧佢曳曳啦, 一聽到曳曳知人鬧佢, 仲識即刻喊添呀! 不過我地既一貫作風係大喊冇人理既, 連弟弟都唔例外, 所以當佢大喊冇人理, 喊一陣佢就會自動收聲, 仲當冇事發生咁扮晒野爬番去我地度
13 個月既佢仲係維持行 3 步既階段, 計過度過知你距離佢超過 3 步就一定會用爬, 真係精甩尾, 近來積極教佢既野已經漸見成果~~
打關斗 - 同弟弟講打關斗佢就會識雙手按地 dup 低頭預備俾我同佢打關斗
開手合手 - 同佢唱開手合手係會跟住你郁手既, 仲會拍手添
騎小馬 - 上落都好穩陣, 坐左上去係自動自覺會向前向後移動既
開櫃門 - 經常推開電視櫃門取 VCD 開 DVD 機玩遙控, 見到飾物櫃入面既 duckie 仲已經自己識開門, 有時仲會偷入廚房拉開就手既櫃門將所有罐頭掃出黎
掉垃圾 - 見過我地掉垃圾落垃圾桶之後就將放係地下既門塞呀, 叉電器呀通通掉晒, 見到個垃圾桶含住條電線就知佢今日又學掉垃圾....
熄燈 - 抱住弟弟叫佢幫手開燈熄燈係次次都禁中
Twinkle Twinkle Little Star - 一聽到呢首歌就會手仔開下合下扮 twinkle
This Little Pig - 聽到呢首歌係會將隻手放去腳趾度, 因為呢首係腳趾仔歌
基本上弟弟開始表現出佢既音樂感, 聽到我唱歌係會 fing pat, 扭手, 郁身郁勢, 笑晒咁真係好可愛, 如果我唱到口水乾停左, 弟弟會即刻用手指住我大叫一聲, 示意我繼續唱添呀~~ 笑死


text:
經過我 2 個星期既悉心舖排, 我成功氹到小慈訓上格床勒 :)
我先係同小慈講定佢大個女勒, 而家訓緊個張床開始細張好逼, 上格床好大張好闊落好舒服架喎, 遲 d 呢小慈大個女就可以訓上面云云..... 講左好耐, 俾定晒心理準備 & 合理期望小慈
到小慈開始問我幾時大個女可以訓上面既時候, 咁岩個日係星期六, 我就係佢面前執野 (原先上格床係用黎放衫, 放尿片... 好多雜物) 攪到小慈等左我好耐問我執完未? 佢近來成日話自己係好幫手咩都想幫我做咩都關佢事, 於是佢見我咁忙碌咁執呢樣又整個樣就問左我好多次可唔可以上黎上格床幫我手勒. 我抱左佢上黎, 佢係咁話呢度好高
跟住我就將好多小慈岩玩但弟弟有排都未識玩既玩具 (eg 積木, 穿珠, puzzle 等), 全部放晒上上格床既櫃度, 疊到上天花板咁滯, 場面非常壯觀!! 好多玩具平時放埋一邊已經唔記得左, 而家一盒一盒咁一目了然, 自然引到小慈非常恨上去玩啦~~
如是者係上格床玩左幾晚, 晚晚都玩到唔捨得返落黎~~
上格床一直都俾左一個非常開心愉快既印象俾小慈! 但我最厲害既殺手簡係..... Elmo 被單!
成套床單枕袋咁就成功氹到小慈好夢正酣, 好開心呀! 成功喇~~


text:
今日下晝要去小慈學校學跳 "開心活力操"
連續三個星期一既放學時間都會有老師教家長跳呢隻活力操, 因為 11月8日係學校既聯校旅行, 6 間分校超過 1000 人會一齊跳, 好熱鬧啊~~ 我只係得今日得閒學咋, 所以我帶埋相機一陣錄影老師點跳, 返屋企再苦練!!
我早左好多到學校, 老師好好人見我大住個肚咁辛苦就俾我入 office 坐, 咁我就有機會同何校長傾計, 以下呢番說話係何校長講既...
校長: "今年呢班 N1 小朋友好叻, 好快就全班都唔喊, 有規矩. 都有 d 小朋友本來唔喊又番喊, 不過都好快 ok. 係恩慈比較嗲要特別照顧, 好在呢班 N1 乖, 咁老師就有時間有能力特別照顧恩慈, 恩慈好嗲好黐人, 佢喊緊同佢講野, 佢會突然收聲聽下你講咩先, 又唔算爛喊喎, 不過要氹! 情緒問題係要等時間過, 要俾耐性"
我聽校長講野聽到面紅耳赤有 d 尷尬呀!! 咩事你個女要人特別照顧先?! 估唔到小慈 d 衰野連校長都知!! 唉~~ 不過聽到校長話老師好錫小慈我又好開心, 我梗係想多 d 人錫我個女啦! 好在暫時小慈都仲受氹, 叫做有方法對付佢, 求神繼續作工, 幫小慈適應融入學校生活!!
4:10pm 夠鐘跳舞, 老師帶左小慈出黎, 小慈見到我開心得好緊要好緊要! 佢好驚喜呀!! 攬住我對腳黐到我實一實, 再抬頭望住我叫 "媽媽~~ 媽媽" 個樣超嗲, 周圍望下又攬番我媽左我幾次!! 見到佢個超級滿足樣都氹到我都好開心 ^^
呢隻舞叫開心世界, 幾乎每一個見到我既老師都同我講
"恩慈跳舞好叻呀! 好有音樂感! 好快學識跳得好叻!!"
跳完舞就揹書包放學
都知道平時工人姐姐接小慈放學時有俾零食餅仔佢一路食一路行番屋企, 姐姐話佢冇野食就唔肯行要抱先出此下策! 於是我今日都早有準備買左朱古力手指! 一早 warn 佢只可以食 5 條, 其實佢咳已經一條都唔食得, 點知個衰妹食完 5 條唔夠皮又知我個袋仲有就開始扭計喇! 我唔俾手指佢就停左係條街度唔行!! 我行 2 步回頭同佢招手, 小慈對我擰擰頭示意唔肯行, 我唔理佢照行, 仲專登行去一個轉角位等佢睇我唔到 (我都算毒!?!) 我見 d 路人個個見到佢一個小妹妹企左係度就撩佢, 又話帶佢搵媽媽, 不過小慈平時就算心情好都唔睬陌生人架啦, 而家發緊脾氣仲望都唔望人地添呀! 我等左一陣, 我都唔知點同呢個衰妹鬥硬頸, 好在小慈一發覺見唔到我就即刻追上黎! 我就即刻拉住佢話佢企係條街度唔行唔岩架, 唔見左媽媽好危險架! 媽媽話左 last 5 朱古力手指唔得扭計架麻, 咳咳唔食得咁多架麻.... 云云...... 小慈又話知又話 ok 咁.....
唉~~ 呢 d 事終於發生係我既身上!! 小慈 2 歲半咋!!! 今次兵行險仗我贏左! 如果我處理得唔好, 小慈分分鐘係個 d 係玩具反反城唔買玩具唔肯走訓地大喊要家長抱走個 d 小朋友!!! 不過我都好硬頸架, 凡事既開頭係好緊要, 我相信如果今次小慈企係條街度逼我就範而我屈服既話, 相信工人姐姐以後既日子好難過!! 好在好在~~


text:
呢十隻筆 BUDDIES, 攪足我地成個月!
好在有好多姐姐哥哥 UNCLE AUNTIE 既愛錫, 仗義相助俾左幾隻小明, 終於集齊一套喇
佢地真係好可愛, 小慈小明好開心呀
睇完套怪獸大學, 梗係覺得大眼仔米高同毛毛最得意啦
ZOOM 近 D 睇清楚
公仔做得好細緻, 好靚呀! 叫筆 BUDDIES, 因為佢地每個身體入面都有一支水筆, 好盞架
用印花加 $20 黎抽架我地! 係無意間去 7-11 買野先知有公仔換, 第一個公仔係小明抽既, 抽中巴斯光年開心到飛起! 第二次勞蘇又係小明抽中, 咁得意又見佢咁開心先決定幫乖仔換晒佢! 我地成日去 7 仔買飲品所以印花都唔難儲! 我自己抽到翠絲, 三眼仔, 淋吱吱同阿拱!
呼朋喚友幫手, 多謝靜恩姐姐送大眼仔
嘉寧姐姐送變色龍
Wilson 叔叔 Maggie 姨姨送 Woody
小慈小明堅決唔要特別版毛毛同大眼仔, 話佢地個樣惡死唔要! 於是, 最後一隻超難抽既毛毛我要上網同人交換先成功
換到全港 7-11 缺貨, 有 D 連印花都派晒!! 我地淨番呢兩張印花咭, 睇下遲 D 番貨時仲抽到 D 咩先!
真係好開心! 心願達成!! 多謝大家


text:
2016年4月22日 星期五
性感小貓?
22 則留言:
第一張真係姿態撩人, 尤其2隻肥脾XXD回覆刪除
你抱得太肉緊啦.回覆
因為我想安撫佢, 不過佢真係好驚刪除
算啦, 我一身都是抓痕.回覆刪除回覆
我都係, 不過最嬲係, 已經叫住佢放低D木枝先, 不過有人唔聽刪除
抱住佢重唔重?回覆刪除回覆
重呀, 一定過左 4kg, 因為少爺係 4kg 左右, 一手就抱起, 佢呢, 我就唔得啦刪除
你成日拍佢艷照,佢儲埋儲埋先過你一棟回覆刪除
哈哈,出來行,遲早還回覆刪除回覆
真係咩仇都報哂刪除
我估所有貓奴都有抓痕.回覆刪除
- 回覆
唔嚴重, 不過我嬲係叫左某人放低D木枝先, 佢唔聽, 係要走過黎, 嚇到 Rouquin 呢....刪除
如果是性感小 ''野'' 貓,呢個名,賣到好多錢架回覆刪除回覆
真嘅? 咁我要同佢影多D寫真 lol刪除
貓地露毛肚肚真係好性感o架回覆刪除回覆
有D人講, 佢地瞓得舒服又有安全惑, 至會露肚刪除
貓過留痕好正常,養過貓都知回覆刪除回覆
但係我最嬲係, 我叫左某人放低D木枝先, 佢唔聽, 係要走過黎, 明知 Rouquin 細膽, 嚇到 Rouquin 呢刪除
肥嘟嘟好可愛啊 !回覆刪除回覆
佢應該要減肥 ^^刪除


text:
2012年7月17日
雨下的 迪士尼復活節奇幻世界 巡遊...
響特備活動 迪士尼復活節奇幻世界 進行期間,東京迪士尼樂園 內每日都會有兩場主題巡遊.但好可惜,我去當日因為全日都不斷落住毛毛雨,令兩場復活節主題巡遊都要取消.不過,佢地就算取消巡遊,都仍然會出幾架花車,而唔會咩都冇得睇,可以話係不幸中之大幸.
第一架花車係屬於 愛麗斯 嘅,可以見到 瘋帽子 企咗響上面.佢夢遊時去嘅 仙境,咁啱同 復活節奇幻世界 都係 Wonderland,唔怪得要由佢黎帶頭啦!
之後嘅呢架花車,大家係唔係見到好大個 米奇 呢?其實我本身都以為係 米奇,但其實佢係叫 Oswald The Lucky Rabbit.佢個樣同以前嘅 米奇 都真係幾似架!不過身為兔仔嘅佢,就同復活節更架匹配啦!
呢架花車上可以見到 唐老鴨 同埋 白兔先生 等嘅迪士尼朋友.
之後就輪到 高飛 出場啦!呢張相我特別用咗旋轉木馬做背景!高飛 旁邊仲有佢囝囝 Max 響到啊!佢本身係塵響下面個瞄準器嗰到架,不過因為落雨而上咗去.
除咗佢地兩父子,呢架花車仲有 布魯托 同埋 奇奇帝帝.
話咁快就去到最後一架花車,係屬於 米妮 嘅.米妮 啲花車通常都係佈置到好華麗,當然呢架都唔會例外;呢架花車有好多絲帶,仲有一隻隻小雞響上面添!響花車上面陪伴住 米妮 嘅仲有 黛絲,以及松鼠 Clarice.
花車嘅最後仲有 米奇 啊!上網睇返片,發現原本佢係響地上面周圍走;亦因為天雨關係而調到去花車上面.
我始終都係覺得好遺憾,因為落雨而冇得睇完整嘅巡遊... 原本仲有好多好靚嘅花車架,更加有 Pooh!只怪自己運氣唔好...( 抽復活蛋時又話自己好運,而家又話自己運氣唔好,咁你究竟想點 !! 0_0 )
於 21:01
標籤: 東京迪士尼之旅2012 [樂園], 迪士尼朋友, Oswald幸運兔子
訂閱: 張貼留言 (Atom)


text:
睇書一向好慢, 所以一係唔睇, 一睇特別鍾意睇成寸厚o個d, 睇完好似完成左一件事咁XD
呢本書初出時o係某blog見過(唔記得邊個blog…),o係書局都見過幾次, 終於上個月趁大眾8折買左~斷斷續續睇左3, 4個星期先睇完~不過真係好好睇
簡介
故事講一對新婚夫婦, 太太有左bb, 點知生出黎一個健康一個智障, 醫生爸爸暗自將佢送走, 話俾太太聽佢死左, 自此呢個家長中間出現左一道牆, 媽媽接受唔倒女兒死左都見唔倒佢一面, 繼而酗酒, 外遇, 亦由煮婦變成職業女性, 丈夫覺得責無旁貸, 包容太太既一切, 但關係十分疏離, 好愛兒子, 但係兒子卻覺得全家重心落o係已經不存在既妹妹身上.
原以為命不久已既智障妹妹, 原來被暗戀醫生爸爸既護士收養, 護士竭盡所能為「女兒」爭取公平待遇.
感想
故事中解釋左爸爸點解要送走女兒, 其實開頭我認為有錢人家, 養一個智障女兒唔係問題呀, 都可以無憂無慮, 過住好開心既日子, 但原來同佢童年既回憶有關, 佢唔希望兒子變成自己, 只想將最好既俾佢, 亦想保護妻子, 唔想佢承受當年母親既痛苦.但係好心偏偏做成無法挽回既壞事.
有時我地面對智障, 面對殘疾會感到害怕, 但係從書中睇倒, 原來健全富裕唔一定幸福, 智障, 被送走, 又可能另有一番天地.
如果
如果醫生爸爸當年冇做出呢個決定, 而係一家四口一齊生活, 係咪一切都會改變?一切壞事都唔會發生?
如果女兒唔係智障, 而真係死左, 妻子會唔會一直存有心結? 會唔會照例外遇酗酒?丈夫會唔會就出黎指證佢外遇, 而唔係啞忍?
如果根本冇生到個女, 只係得一個健康既兒子, 係咪就會係好健康快樂既家庭?
如果丈夫冇同妻子講佢之後仲生左個女, 會唔會根本唔記得, 以為自己寶寶好健康, 冇之後既酗酒外遇等轉變? 但係丈夫係咪依然會因為呢個秘密, 築起一道牆? 一家人始終都會咁疏離?然後破碎?
如果2個都係智障/殘缺, 呢個家又會變成點?醫生會點做?
睇到尾尾, 我又忍唔住, 因為感受到愛.


text:
尋晚瞓得唔好 醒咗幾次 但今朝起身又無話特別攰喎 呵 ~
今日又會為媽咪健康而禁食祈禱 不過我只係唔食紅肉 但我盡量想食素啦 對自己都健康 d 呢 ~
菇場忙呀 之後停下又忙下囉 ~
Lunch time 仲未餓 所有行咗陣先買麵包番菇場食喇 ~
家姐之後打黎話媽咪又入院 因為復康姑娘話媽咪聞 2 度都辛苦 所以叫佢即入院呢 ~~~~
又係忙下停下 放工去探媽咪 里奧大人講咗幾次叫我唔好頂咀 我話佢唔激我嘅話 應該相安無事嘅 哈 ~
去到醫院都 6 點 20 分 好感恩見到呀 sir 咁即問媽咪情況點 佢話媽咪入黎嘅時候係聞 4 度 依家 2 度 同埋血氧都去番 97 又話媽咪手腳有水腫 我問點解會有水腫 佢都無咩點食嘢 佢即刻問媽咪平時食咩 我話佢最鍾意出街食 之後佢話唔可以再食鹹同埋老火湯 同埋一定要清淡 我咪話囉 我講無用 佢地唔聽 咁呀 sir 即刻想起身出黎同我入病房咁 之後我話屋企人未到呀 佢即問家姐幾點黎 但我話家姐起碼 7 點幾囉 ~
之後再解釋話因為食鹹嘢排唔到出黎 所以手腳腫 d 水同血又走唔到 就導致心臟好難 pump 氣就會氣喘 再咁食鹹嘢只會出出入入醫院 ~
咁我入去探媽咪啦 呀 sir 教媽咪合埋口深呼吸 之後再叫佢坐直 呀 sir 直頭問都唔問 就咁直接整高張床 平時媽咪實話唔坐架 所以我咪成日同家姐工人講囉 人地覺得好先會叫妳咁做 唔係人地鬼理妳咩 ~
呀 sir 扶完媽咪之後就好認真同媽咪工人講 話以後唔好再食鹹嘢 一定要清淡 個心臟已經唔好 妳再咁食法 個心好快會比妳搞"彎" 哂 ~~~~
咁媽咪話餓啦 原來工人滾咗白菜豆腐湯 同埋蒸咗一片臘腸同飯 咁我一定唔比媽咪食臘腸啦 佢話食一片 我慶到發哂顛咁鬧佢 隔離床兩個人靜哂 之後佢仲要話半片 我更鬧得佢勁 條命緊要定味道緊要呀?! 之後我直頭問佢係咪想死呀 ?! 係就唔好入醫院喇唔該 其實我唔想用咁負面嘅字 但佢真係次次都令我咁火滾 ~
因為媽咪可能肺炎 驚佢有流感 所以要抽鼻涕去化驗 咁呀 sir 抽完之後 就喺櫃桶拎個口罩比我 我聽到佢話帶番口罩 咁我即帶番啦 之後佢笑住話:唔係叫妳帶 嘩哈哈哈哈 我覺得超級勁樣衰呀 因為佢帶咗口罩 我唔係聽得咁清楚 同埋其實果刻我覺得佢好好人啦 比個口罩我帶 但原來唔係我帶 哈哈 ~
家姐 7 點幾到 我就問佢尋日同媽咪食咗咩 佢話牛腩麵 但已經浸咗水 同埋只食咗牛筋 我咪話囉 呢 d 入哂味 根本浸咗都會有味 同埋依家就係食咗鹹嘢就入院 妳唔好話唔係鹹囉 我想講話對媽咪好唔係咁 妳咁做只會害死佢 ~
里奧大人 7 點半放工 咁我都走喇 尋晚拎咗糯米飯嘛 所以今晚食埋去呢 ~
估唔到落毛毛雨 仲好密添 我無帶遮家嘛 嗚嗚 ~
叫里奧大人煲定熱水 咁我番到屋企即蒸飯 之後開機洗衫 ~
8 點半先食飯 食完再洗碗 沖埋涼就熨衫 10 點半終於可以休息睇電視 ~
睇完都 11 點幾 要瞓 lu ~


text:
Pizza Box 嘅薄批
KFC 上層辣雞 / 下層燒雞
手撕麻醬雞海蜇 ( 外賣 )焗長通粉楊洲炒飯 / 肉片炒河 ( 外賣 )
德國鹹豬手 ( 外賣 )
燜豬手 燒排骨 ( 外賣 )灼生菜炒三色椒 + 椰菜
( 16-jun-2010 wed )
呢日係端午節假期 爽啦 瞓到 10 點半先起身食早餐 一星期有三四日係咁就好喇 ~
食完去街市買生果 我買大蕉 咁我揀嘅時候有個女人話拎落黎比我揀 佢剪比我 咁我話要 3 隻 ( 平排位置 ) 佢話唔知點切叫我切 我話我都唔識切喎 ( 但我自己想食 所以慢慢切 切咗一隻出黎 ) 之後有個應該係老闆娘嘅物體話幫我切 我話我要呢 3 隻 佢話無得咁 我話次次都咁啦 佢話邊個咁比我 我話鬼認得妳邊 d 人呀 之後我話唔要喇 痴線 又話比人揀 揀完又話唔得咁 佢居然仲話要我比番頭先切咗果隻蕉錢 我唔理佢走啦 里奧大人買完花問我乜事 我同佢講咁咁咁 ( 因為我好火叫佢走 ) 行咗半條街仲聽到個女人把聲喺度嘈 不過我無聽到佢講乜 ~
里奧大人話我走得啱 唔係鬧交仲煩 噢 我點會大街大巷為咗隻蕉黎鬧交喎 真係丫 ~
坐陣又要跑步喇 因為 1 點 close 呢日又係好焗好熱 番到屋企沖完涼已經唔想再出街 加上要睇碟 所以索性外賣 tea 算喇 ~
諗住一路食一路睇 " 搞乜鬼終極奪命雜作 " 點知呢 成日屎尿屁 我叫里奧大人即刻 stop 食完先睇 唔係真係食唔落囉 美國文化真係唔識欣賞 ~
喺屋企食完 tea 無耐仲瞓咗 45 分鐘 之後超過精神呀 呢排 d 天氣真係好以攰呢 有得瞓好瞓喇 ~
今晚去姑奶屋企做節 我仲可以帶埋聽日 lunch box 爽呀 ~
番到屋企又睇波啦 西班牙 VS 瑞士 呢場好睇呀 有靚仔睇 場波又刺激 但 12 點先瞓對我黎講好辛苦囉 除非唔好睇 如果唔係無理由睇上半場唔睇下半場家嘛 係咪先 ~


text:
第五天(續)
今日係吉隆坡逗留短短幾個鐘,而家就要繼續北上,向位於馬來西亞北部既檳城出發!
係閘口前等左一陣,開車前二十分鐘就可以入閘啦
買馬來西亞火車票非常方便,到馬來西亞鐵路部門官方網站就可以買到
網址:http://www.ktmb.com.my/
買票亦好容易,首先入去e-Ticket,簡單注冊一個帳號,然後就可以揀出發地方;由吉隆坡去檳城就選SENTRAL KUALA LUMPUR到BUTTERWORTH,再選擇日期就可以見到來往兩地既班次,我想坐夜車所以就揀20號班次;網上買車票仲可以選擇唔同車箱唔同座位,我就揀左Superior Night Class(即係最平既臥鋪),再揀一號車箱中間位置(貪中間冇咁噪),然後就可以用信卡比錢,自己print張乘車證出來拎住就可以上車啦;買馬來西亞火車票比起買大陸火車票真係易好多,而且最正就係咩都可以自己揀
呢部就係馬來西亞火車
我坐既第一卡就係最前有圖案呢卡
再前面就係貨卡同兩個火車頭;坐第一卡有個特別地方,就係火車行車時會聽到火車頭既氣笛聲,怕噪既話揀另一卡比較好,不過我覺得咁樣仲特別啦,哈哈^^
上到車好易就搵到位置
床位排列成左右兩邊,同大陸火車好唔同
今次揀左下鋪,車費只係RM46,好抵坐;床位比起平時係大陸搭開既硬臥更闊更加軟綿綿呢,好舒服^^見火車外表有啲殘舊,估唔到入面係咁乾淨舒適
每個床位都有簾,拉埋就唔會比其他人影響到
不過我個床位係爆左玻璃
除左我個位,我發覺好多窗都係爆玻璃,好彩只係爆左外層而冇爆內層,都唔知搞咩玻璃可以穿成咁,就好似比子彈打中一樣!
開車前突然有人問我可唔可以換位!但拎個上層仲要係邊位就想同人換緊係睬佢都傻!一來我個下層位係比佢個上層位貴,兩來我早成個月上網買票就係想揀個靚位咋,點可以就咁就比左人架!
開車後就有職員來檢查車票,拎print好個張紙出來就得
火車係黑暗中向檳城前進
神奇既事出現啦,係我打完電話返屋企之後電話突然可以上返網,可以check地圖啦!而家距離檳城仲係好遠好遠,不過訓醒就會去到檳城!
第六天
未夠五點就醒左lu,火車已經接近檳城
氣溫唔係好高,不過天氣好似唔多好bor
大家都仲未訓醒;係到站前職員會來提醒你落車,唔怕唔知醒
過埋條橋就到站
火車5:25分準時到達Butterworth(北海);北海已經係檳城之內,不過同我地平時認知既檳島與喬治市尚有一海之隔
呢道估唔到唔係好多人落車,我個卡只有幾個乘客落車咋,連後面車卡都只係得幾十人,比我想像中少人到檳城
因為北海站係盡頭,所以火車頭要轉方向先可以繼續北上旅程
離開火車站,跟住指示上天橋,幾分鐘就行到去碼頭
由呢道去檳島船費RM1.2,而由檳島返過來係免費唔收錢
嘩...1 Can for RM1,呢道飲品好平丫
係新加坡時見可樂係SG3罐,吉隆坡就係RM3罐,呢道竟然係RM1!檳城物價比起新加坡吉隆坡都平好多!
六點先有船開出,大家都要乖乖地坐係道等上船
時間差唔多可以上船啦
呢部船可以戴人亦都可以戴車,渡輪下層係汽車專用,而上層就用來戴人,多車時汽車都可以用上層
渡輪同香港汽車渡輪冇分別,大家睇上去都係一樣,只不過香港除左特別車輛之外,汽車渡輪已經停止服務大眾好多年,但檳城汽車渡輪仲係好重要既交通工具
向前面檳島出發
大約十五分鐘就到啦
檳城未有咁快天光,落左船都仲係天黑唔知去邊道好,而且四圍都咁黑唔敢行住,所以就戇居居坐係碼頭邊既巴士總站等天光;碼頭呢道除左一個巴士總站就咩都冇
等到七點開始天光啦,我都準備起行,睇下可唔可以搵個靚位睇日出先
行返去碼頭入面睇
但天上有太多雲,只見到少少金色雲彩,今日日出冇望啦...
睇唔到都唔緊要,檳城之旅正式開始
由碼頭行幾分鐘,就去到檳城好出名既地方「姓氏橋」,第一個見到既姓氏橋係「姓林橋」
「姓氏橋並不是指一座單獨的橋,而是很多橋的總稱.當年華人下南洋到了檳城,從事貿易與漁業,以海為生,所以搭起橋板,在上面建造房屋,形成一個個獨特的小村落.因為同姓者同住一橋,所以稱為姓氏橋.」
「姓林橋是最靠近渡輪碼頭的姓氏橋,建於19世紀中期,橋民原鄉於中國福建省泉州同安縣後村莊.據目前統計,約有40戶人家.」
姓氏橋感覺上同大澳有少少相似,大家既房屋都一樣起係海上,而屋與屋之間都係用木板鋪成通道
而家仲有好多人住係姓林橋,我去到岩岩就係大家出門返工返學既時間,好多人係屋企走出來,咁早就去到打搞人地有啲唔好意思
由姓林橋望下唔同風景
離開姓林橋繼續行好快就見到姓氏橋之中最大最有名氣既「姓周橋」,但係門口見到有告示板寫住參觀時間九點先開始,我都係跟返人地規舉遲少少先入去,而家去搵早餐食先;路過一個飲食中心但未開門
華人有自己既義務消防隊!聽聞呢支消防隊比起政府正規消防隊更有效率!
行行下見到有一個大排檔開左門,咁就係呢道品嚐檳城第一餐美食啦
檳城出名美食多,第一餐先試下炒粿條;係檳城食野好方便,好多地方都可以搵到大排檔同餐廳,而且差唔多個個華人都識廣東話,咁就唔怕叫唔到野食啦
叫左野食就揀個靚位等開餐
等緊既時候有人過來問想飲咩,咁就岩晒啦係火車上冇野飲,即刻叫杯凍飲先;檳城呢道如果想係大排檔食野,規矩上都係要叫野飲,因為大排檔多數係由飲品店經營,其他人係借地方賣野食咋,所以去到人地地方當然要飲返杯野啦,而且啲飲品都係RM1-1.5蚊杯非常抵
我個炒粿條好快到啦
炒粿條就好似我地平時食開既炒河粉,不過炒粿條就好足料,睇上去配料仲多個粉,完全冇偷工減料,再配上檳城既香料一齊炒,味道非常好,呢個係香港食唔到架!不過檳城野食份量比較少,食一個好似唔多夠飽,哈哈
慢慢品嚐完炒粿條後太陽都出來啦,係時候出發繼續參觀姓氏橋
去到比較新既「姓李橋」
「姓李橋建於19世紀末期,橋民原鄉為福建省泉州同安縣兌山村.現在住著25戶人家.最早期的姓李橋是位於現今的碼頭地段,後來因受到渡輪碼頭擴建計劃的影響,才易地重建.橋兩旁搭建對稱的木屋,看起來比其他姓氏橋來的整齊,且保持了一致的建築風格,大部分都已捕上新漆,予人不同的感覺.」
姓李橋唔大,一眼就可以望晒,睇落好整齊
行到盡頭就可以見到好靚既海景
天氣好好,藍天白雲出來啦
望到去好遠既檳城大橋
好快睇完海景就行返出去lu,向下一條橋前進
行過旁邊就去到姓氏橋之中最出名最有人氣既「姓周橋」
「姓周橋是姓氏橋當中規模最大的一座橋,橋上約有75戶人家.建於19世紀中,橋民原鄉於中國福建省泉州同安縣杏林社.」
一入來就見到有商店啦,又可以見到有其他遊客來到姓周橋參觀,我相信姓周橋一定有過人之處先可以吸引到大家注意
房屋建築係長長木制走廊兩旁,係路上可能較難發現,其實走廊同房屋下面就係大海啦
一直向前行,去到接近盡頭就可以見到大海
好多小漁船停泊係橋旁邊,見到唔少村民都係依靠漁業為生,睇黎姓周橋居民仲保留住自己傳統文化,睇落都唔錯丫
橋最尾有間廟,靠海生活既漁民都係習慣求神保祐
可以見到遠處有另一間更大更靚既寺廟
中間申出海個條就係頭先去過既姓李橋啦
椰子?
用膠筒起樓
由呢道望出去風景都幾好丫,感覺好舒服
檳城都有龍船?不過端午節都過左咁耐無緣見到龍舟落水...
有興趣的話可以住係呢道體驗一下當地人住宿環境,有兩個外國人就住係道望住大海曬太陽!以前我都曾經住過大澳棚屋,我相信兩者感覺都係差唔多
好多地方都有介紹呢道係「初戀紅豆冰」拍攝地,但我就未聽過呢套戲
唔知點解姓周橋呢道好多居民都打開門,隨時行入去都冇人知架!唔通呢道真係咁安全,開住門都冇問題?咁多遊客行來行去都唔關門真係好大膽!
屋與屋之間有少少空間
啲衫咁掛容乜易跌落海呢
行返到入口位又見到好多人lu
離開姓氏橋就先行去今晚住既hostel放低行李;hostel位於「愛情巷」,今次又要麻煩google map幫手帶路
沿路風景都超靚架!檳城街頭有好多壁畫同藝術裝置,一路行一路睇都唔會悶
呢個就係檳城最出名既壁畫啦
檳城特色三輛車
繼續一路行一路睇
經過一間好大既清真寺
呢個感覺上好古老
成個喬治城啲建築都超靚,舊有建築保留得好好,唔係見到咁多車係街上行都以為自己去左古代
望到檳城最高建築物「光大大廈」
繼續行繼續行
見到咁靚既英式建築就知道已經去到愛情巷(Love Lane)啦!據說愛情巷呢道以前曾經係水手落船之後尋覓速食愛情既地方,所以就有愛情巷呢個名,不過而家當然冇呢回事啦(或者仲有都唔出奇,不過我就冇遇到啦,哈哈)
呢間就係我住既hostel,入到去放低背囊,最重要係可以抖下涼,出面咁熱係室內就最舒服,舒服到唔想走
休息左一陣想懶下唔走都唔得,因為要係指定時間去到藍屋參觀,出發!
由hostel去藍屋行五分鐘就到,成功趕係十一點前到達;藍屋一日只得三個時間開放,過左就要等多三個鐘
今日開放時間係十一點﹑二點﹑三點半,入場費盛惠RM12
藍屋因為藍色所以叫藍屋,但呢道真名其實係「張弼士故居」,以前係有錢人張弼士屋企,而家就變成高級餐廳﹑酒店;藍屋係馬來西亞現存最大既中國園林式住宅,不過只係開放一少部份比我呢啲街外人參觀,所以見唔到佢有幾大
入面已經有唔少人等緊導賞員出來帶領
室內佈置好講究,門框窗框都精雕細琢,見到咁靚既雕刻就諗起之前係安徽參觀過既木雕樓,個道雕得更宏偉更誇張
導賞開始啦,大家排排坐聽導賞員講解,不過我最怕就係聽書架啦,而且仲要用英文講都冇心機聽,悶到我恰眼訓,sorry...不過我聽來都冇用,好快就已經唔記得晒佢講咩啦,我一向都唔係好學生黎架,哈哈
柱上同好多地方都有雕刻
建築上好多地方都係因應風水佈局而設計,不過係點已經唔記得晒
睇完下面就上去上面參觀
參觀者大部份係外國人,大多數都好專心聽導賞員講解,不過呢...其實好多講解資料已經寫左係牆上,冇心機聽英文自己睇都可以
我呢啲壞學生就緊係冇心機聽書架啦,所以就自己行開左慢慢睇,順便影下相
二樓展示左好多當年陳設同日常用品,有錢人生活真豐富
可以參觀既地方唔多,一眼就睇晒,係呢道門後面就係高級餐廳,我地呢啲路人甲就唔可以入去lu
大約一個鐘時間就完成導賞團,想留耐少少都唔得架,夠鐘就要清場
出到來係最熱既正午,最好當然就係返去hostel避避暑,快啲行返去先得
返到來就最舒服,不過時間尚早未準備好房間暫時唔可以上房,咁就坐係大廳抖抖順便幫相機電話差差電,琴晚係火車冇得差已經冇咩電啦
輕輕鬆鬆休息下,一陣就要出去開餐啦!


text:
我好鍾意運動﹐到依家都係.細個時﹐田徑隊,籃球隊,排球隊等﹐咩都有我份參加.短跑係我強項﹐都拎過好多獎架﹐所以好有信心﹗但嗰陣時仲細唔覺得獎牌係咩﹐就送晒比人噜﹐哈哈﹗
馬拉松?長跑?真係冇唸過會參加﹐長跑唔係我強項﹐甚至有少少抗拒.新公司原來有參與渣打馬拉松﹐好似係第三定第四年.某日收到人事部嘅郵件﹐問同事有冇興趣參加… 講真﹐收到嘅時候興趣真係唔大﹐但… 見到練習時間竟然係喺工作時間﹐哇哈哈哈~ 好似唔錯咁喎﹐開工時間可以走去玩 ^^~ 好啦﹗就膽粗粗填左張表格.
練習左其實唔係好耐﹐都係喺比賽兩個月前先開始﹐練吓體能,練吓跑步﹐聽人講有d人半年前已經開始備戰﹐哈哈~ 我邊有咁勤力吖.一直我都有d擔心會跑唔到﹐但我個心態係…當係一個課外活動咁﹐盡左力就OK﹐千其唔好勉強自己﹐因為唔知自己身體機能可能頂到咩位﹐出左事就好麻煩.
我參加左十公里﹐去到比賽前兩星期﹐我練習都未試過完成多過六公里﹐其實真係有d擔心﹐比賽前一星期亦唔可以練習.點都好﹐比賽日子眨吓眼就到﹐除左收到大會嘅衫,裝備同指引之外﹐仲有公司設計嘅運動衫同外套.
呵呵﹗都好靚啊… 幾特別﹐竟然咁有心去為呢個馬拉松花心思.
全女班跑手嚟個大合照 ^o^v
終於順利完成我第一次嘅十公里馬拉松﹐真係非常非常開心﹐估唔到跑得咁好﹐仲可以喺自己預計目標時間(1小時20分鐘)之內﹐依家約時間1小時9分鐘(平均7分鐘1公里)﹐多謝各位支持同鼓勵﹐您地比我嘅正能量好有用﹐love you all 辛苦晒… 有信心未必會羸﹐但冇信心一定會輸﹗只要堅持意志﹐有信心﹐目標定必可以達到…


text:
講完果嶺風雲──球例十六條,不如講番轉頭,講下初哥最腳震o既地方──發球台.唔講可能有的波友唔知,發球台(Teeing Ground)o既範圍其實並唔係好大,因為根據球例十一條,發球台係以兩個「波躉」(Tee Marker)距離作為闊度加上後面度兩支棍o既長度所構成o既長方形區域,所有球洞必需要從呢個長方形區域開波先算有效,唔係咯喎,後果係可以好嚴重架.點嚴重?睇落咪知囉.
係量度發球台闊度o既時候,係計到兩個「波躉」(Tee Marker)o既最外圍,而個波要全部離開晒發球台個長方形範圍至叫做離開左個發球台,呢的定義睇落冇乜用,到有爭拗時就知重要,不過暫時可以先擺埋一邊,逐條附例睇下講乜先.
球例第十一條(1)「Tee高個波」
呢條附例俾你係發球台用的野Tee高個波,最常見就梗係用支Tee啦,不過其實你用泥又得,沙又得,乜鬼都得個喎,夠薑用舊石仔都得架,總之Tee得高個波就得勒,材料係冇乜限制o既,所以就算你用晒的Tee,都唔使一定要即時高價同你個Friend買丫,你鍾意o既話,唔Tee高個波一樣得架.仲有就係你開波o既時候,個波當然就要o係個發球台範圍裡面,但係你個人係可以企o係發球台範圍出面打個喎.
球例第十一條(2)「波躉左住」
呢條附例用講明兩個「波躉」(Tee Marker)係開波前屬於不可移動物,即使佢地阻到你企位,打波,唔該自己度掂佢,例如將個波擺係另外一個位置,但係就千祈唔好郁個「波躉」(Tee Marker),否則就要按球例第十三條(2)罰兩棍架喇,當然我地呢的「屎波躉」阻住你就梗係可以叫我地縮開啦.
球例第十一條(3)「未打先跌」
呢個係發球台最常見o既情況,就係球員Tee高左個波之後,拿住支Driver左度右度,結果都未開始打,個波就碌左落黎,咁點算呢?根據呢條附例,你係唔使罰棍,可以執番個波再Tee過就得勒.不過呢條附例並唔係話你幾時係發球台碰跌個波都可以咁做,祇係話如果你仲未開始打波前先可以受惠.舉個例黎講,假如你咁唔好彩,第一棍打左空氣,個波郁都唔郁,咁到預備打第二棍個陣你就好醒醒定定,因為如果你係呢個時候碰跌左個波,咁就對唔住勒,呢條附例幫唔到你,當你第二棍打左架喇,你要打第三棍勒,仲係唔可以執起個波黎Tee過個隻添.
另一個情況就係第一棍撻Q,僅僅high到個波,個波o係個Tee度跌左落黎但係仍然係個發球台範圍內,咁又可唔可以再Tee番起黎打呢?答案當然又係唔得啦,點解?因為Decision 11-3/2話唔得囉.總而言之,若然你個波o係你打佢之前仲未係「o黎真」(ball in play)就碰跌左o既話,你就可以引用呢條附例將佢再Tee過,唔係就對唔住勒.聰明o既你,若果個Friend第一個波打左出界,o係發球台打第三棍個陣,未打,個波就o係個Tee跌左落黎,睇怕你都識判啦,唔識?睇下Decision 11-3/3囉.
球例第十一條(4)「開波唔知訂」
開頭講過個發球台點定義,呢條附例就話俾你知「開波唔知訂」o既後果,即係話如果你唔係將個波放o係發球台範圍內開波o既話,你就都幾大鑊.基本上如果你打比洞(Match Play)或者「士堅」(Skin Game),問題就冇咁嚴重,睇你對手放唔放你一馬啦.因為若然你唔o係發球台範圍內開波,就算你「一擊即中」(Hole in one),佢都有權吹雞判詐糊,要你再打過(不過你多數打佢多過打個波),但若然你個波打左落水或者出界,佢又可以當冇野,照計.我唔知佢咁做係咪失格,冇品,不過你就肯定好身痕勒,所以開波前最好都係Check真先開啦,免得拗數傷感情嘛.
如果你計棍(Stroke Play)個陣唔o係發球台範圍內開波,後果就更加嚴重.首先,無論你個波開得幾好都冇用,你要o係發球台範圍內再開過,兼夾要罰兩棍(先前開波打個棍就當醒o既唔使計啦),咁o既後果已經算係咁.若然你懵下懵下,到下一個洞開波前(或係最後一個洞o既情況下離開果嶺前)都唔更正呢個錯誤,咁就仲大劑,後果係取銷資格(Disqualification),真係好自為之勒.
球例第十一條(5)「盲毛開波」
呢條附例話如果你去錯左個發球台開波(例如打第三個洞就用左第五個洞個發球台開波),罰則跟番球例第十一條(4)喎.
無名


text:
2014年2月2日 星期日
金腿瑤柱蘿蔔糕 + 如意馬蹄糕 again ( 2-FEB-2014 年初三 )
( 2-FEB-2014 年初三 )
今朝 8 點起身呀 好眼瞓添 ~
姑姐 姑丈 9 點幾都黎咗酒樓喇 不過 11 點半要交枱 所以食完就上媽咪屋企坐下 再繼續傾計 ~
Samsung 手機影出黎嘅色真係好唔得 所以次次一用手機影相 我就好掛住 iphone 呢 佢 d 色真係靚靚靚靚靚靚好多囉 唔駛教任何嘢都影到好似相機一樣色架
我好鍾意姑姐嘅性格架 好樂天 成日笑 咁樣真係人都開心 d 架 如果媽咪係咁就好 lu 姑姐話依家佢年紀大 每朝醒咗就當賺一日架喇 所以要活得開心呢 ~
姑丈仲勁 日日去游水架 游冬泳添呀 不過如果太凍嘅話 表哥佢地一定唔比佢游囉 我 d 表哥又係好細心 我覺得佢仲細心過我對媽咪添呀 ~
衰里奧大人又唔記得拎罐曲奇比媽咪朋友 所以我地就去媽咪屋企 佢自己就番屋企等我地囉 ~
差唔多 12 點就走喇 因為我地要去媽咪朋友屋企拜年呢 ~
家姐啦 成日話有路就行 點知兜咗大運都搵唔到 又熱辣辣喎 我話打的 佢地又唔比 最終都要問人啦 哈哈 ~
去到第一件事係即刻比部手機媽咪朋友喇 之後里奧大人就教佢用 因為我無里奧大人咁有耐性 嘻嘻 ~
之後媽咪朋友就煮湯丸比我地食啦 佢煮咗 2 包利川花生湯丸 但佢又唔食 所以我同家姐每人 7 粒 里奧大人就 6 粒 食完飽到呢 我覺得好似食咗一年嘅份量咁呀 ~
差唔多 3 點半就走喇 諗住食傷心酸辣粉 不過年初五先開呀 家姐勁失望 所以佢唔駛食傷心酸辣粉都好傷心 呵呵呵呵 抵 ~
本來想食壽司 不過無哂迴轉壽司食 得拉麵 我地唔想食 所以轉去大家食啦 辣菜甫好味嘛 家姐一聽到辣字就好開心架 痴線 ~
韭菜餃子
豬油渣刀削麵 - 我同家姐 share 食 呢間嘅辣菜甫夠哂辣 正鬼到呢
魚腐豬油渣刀削麵
食完之後 家姐番屋企 我地就去買 HDMI 線 感恩買到呀 ~
坐 van 仔番屋企 抖到差唔多 7 點幾先煎糕 食完呢次之後 我真係好驚 哈哈 ~
沖完涼又睇電視劇喇 差唔多 11 點幾先瞓 聽朝仲要 6 點起身添 oh ~
2 則留言:
情人節快樂糕糕五之之~ 午安呀 今日下晝食粥+炸襾 佢地食得快喎..唔怕熱咁 一食得急就好快飽架喇嘛...你今日食乜呀?回覆刪除
今日同老奧去邊到慶祝情人+元宵節呀 今晚應該每人食十粒湯丸咁就十全十美喇 哈~
姑姐姑丈咁早嚟拜年既...果然係好健康早睡早起呀 其實做運動真係好重要架 成日唔郁就懶跟住就行唔到架喇...好似小俊個嫲嫲咁 而家都好難自己行喇
清晒啲糕係咪好開心呢~ 我仲有半個年糕未食呀 >< 今個禮拜一定要食埋佢回覆
木呀 我食粥要慢慢食架 太熱喇 根本急唔黎 同埋咁急食熱嘢會好傷喉嚨架 ~刪除
我無慶祝情人節啦 老奧果日要上大陸呀 我同媽媽一齊過 哈哈 ~
姑姐姑丈年年都初三黎拜年架 佢地好健康架 又食得清 個人又開開心心 不過最緊要真係做運動囉 佢地真係行得快過我架 哈哈 ~
所以遲 d 天氣好 d 我都去徑步喇 ~
下年同家姐 share 算喇 太多食到驚 我唔想囉 哈哈 ~


text:
2016年2月29日 星期一
上海婆婆 360 @ 九龍灣 ( 29-FEB-2016 )
松仁糯香牛肉粒 - 原來係年糕 咁就開正我果瓣喇 哈哈
上海粗粉 - 里奧大人最愛
( 29-FEB-2016 MON )
好感恩一覺瞓天光呀 連瞓 8 個鐘真係好正 起身都唔覺點攰呢 ~~~~
今朝見到陽光超勁精神啦 同埋又凍凍地 呢 d 天氣最好 但就乾燥囉 洗衫一流 我最驚洗冬天衫 件件厚嘢 里奧大人仲會着燈芯絨褲同抓毛衫 每樣洗兩件都已經一機 所以呢 次次都會押到最後先洗 嘩哈哈哈哈 佢又話我衰架喇 成日洗自己 d 衫先 但無計啦 我負責開機家嘛 呵呵 ~
估唔到有 d 餓 所以又食芝腿治喇 之後收到 8 卦 whatsapp 話一陣黎 佢差唔多落車就會 whatsapp 佢食嘅早餐 xx 麵 腸蛋 run bread 同 HOT 我問佢 HOT 乜呀?! 佢話係 Hot O tea 熱檸茶呀 呢下真係諗唔到 哈哈 ~
菇場唔太忙 可以博命 load 相同揀相 因為要用好多時間整架 難得有時間就快快手整呢 ~
諗住出去食 lunch 點知醫院醫生打黎 真係嚇鬼死 原來佢講媽咪嘅情況比我知 話媽咪個肺葉摺埋咗 加上本身心衰竭又哮喘 腎又唔好 所以想 check 下媽咪個肺有咩問題 點解會肺發炎 同埋驚可能係腫瘤 但落顯影劑嘅手術就一定唔會做架喇 因為可能會導致急性腎衰竭 ~
咁醫生話有個氣管內窺檢查 大約 15 分鐘左右 就係由喉嚨入條管 再會抽 d 嘢出黎驗 但過程當中可能有爆肺 引發哮喘 甚至流血不止 因為有病人都試過 嘩 聽到都驚啦 因為媽咪食緊隻藥真係會有流血不止嘅情況出現架 就算之前做白內障手術 醫生都問明有無食果隻藥架 之後醫生話以媽咪身體狀況 風險都算高 但如果其他老人家就係半高風險 同埋話如果驗到有腫瘤 以媽咪身體狀況都做唔到電療化療 咁我覺得其實 check 黎都無幫助 所以我話問埋家姐先覆佢呢 ~
之後醫生話媽咪呢個星期會出院 依家係等緊部氧氣機 一有就可以出院架喇 呢個醫生非常之好人 講解又清楚 好難得喺電話可以問咁多嘢架 多數要妳約見醫生家嘛 所以非常感恩呢 ~~
咁傾完就打比家姐 佢都話唔好做好 d 囉 媽咪一聽就已經驚啦 唔血壓高就有鬼 不過我今晚都問問媽咪先 始終身體係佢嘅 ~
差唔多 1 點先沖杯麥皮 上網睇下嘢 話咁快又要開工 lu ~
放工去探媽咪 諗住上車同冰姑 whatsapp 點知高妹話陪我一齊坐小巴 @@
去到見到媽咪坐櫈 但個頭中哂落黎瞓覺 係咪真係咁攰呀 ?! 其實我好慶架 等咗佢 10 分鐘都係合埋眼 我話妳再瞓我就走喇 妳自己唔珍惜 嚇到工人即刻叫醒佢 之後佢又望我囉 又講下嘢 里奧大人今日叫我唔好發脾氣話媽咪喇 但見到佢咁真係好鬼慶 我話妳係咪真係覺得我地探妳 一 d 都唔攰架 ?! 覺得我地唔駛做呀 ?! 家姐今日 lunch 都無食呀 要交 report 比老細睇呀 妳好心就自己珍惜下啦 有 d 人無得郁呀 妳有得郁都唔郁 ~~
其實我知媽咪都唔做手術架喇 所以我話醫生話想好番 一係做運動一係做手術 佢話做運動 我話妳係先好 懶到出汁 機能唔郁就郁唔到架 妳真係以為好得意咁 ~
之後有個護理阿姨唔知 check file d 咩 佢話媽咪晏晝好精靈架 又睇電視 呢兩句就即觸動我神經喇 我好大聲同阿姨講話我次次探佢佢都係瞓 可能佢唔想見到我地啦 所以我唔探佢 妳地都唔好怪得 我唔係山長水遠黎睇佢瞓覺架 阿姨之後笑笑口話可能呢個精神狀況要瞓覺呢 我心諗 咁仲衰啦 明知我地探妳 妳咪自己調覺 d 時間囉 所以我同媽咪講話出院先探佢 同埋我話無人黎探妳係應該 係妳自己攞黎 ~
到我走嘅時候 佢又睇電視咁架喎 對眼係好精神咁架喎 @@
咁里奧大人 7 點 15 分打黎話放工 咁我都即走喇 ~
唔知食咩好 咁里奧大人話想食上海粗炒 清清地喎 居然用清清地黎形容上海菜 哈哈 ~
去到九龍灣都 8 點 一見里奧大人 我就即刻話我忍唔住話媽咪呀 佢話都叫妳唔好話咯 之後我比媽咪中眼瞓幅相佢睇 佢即刻唔出聲啦 只係好無奈咁笑 話媽咪自己唔珍惜 算吧啦 ~
食完都番屋企喇 好在里奧大人頭先開機洗衫 咁我沖埋涼 晾埋衫就休息下喇 ~
打下機 又等埋里奧大人 load 相 11 點半先瞓呀 ~~~~
6 則留言:
原来皮蛋奥爱粗炒.哪么马来的猪油渣大look面应该岩他吃.回覆刪除回覆
妳又講豬油渣 嗚嗚 勁想食呀~~~~~~~~~~~~刪除
佢鍾意食馬國嘅福建麵 一碟黑媽媽果d呢
下次妳帶佢食啦 交比妳喇下 哈哈~~~~
勞氣笠..聽到醫生個電話真係嚇死! 風險咁大..即係咩都做唔到回覆刪除
希望笠媽做多d運動~身體快d自然康復啦! 你地真係攰架ma
計下計下都好長日子住院~身心疲累! 你都再放鬆d啦!
小奧話清清地食粗炒我都O咀..哈哈! 唔係呀ma!好油喎~食菜就清清地啦回覆
大霧笠 果日聽見係醫生打黎 真係嚇到當堂手都凍哂硬哂呀~刪除
但醫生超勁好人 講得好清楚 不過最後都決定唔做啦 咁大風險 係咪先?!
媽咪住咗兩個幾月啦 成日唔郁 越瞓咪越衰囉 醫生點敢放妳走喎~
真係講起佢都頭痛 唔珍惜真係無嘢好講~
小奧話清清地想食粗炒 我以為自己聽錯呀 哈~
又叫佢食菜 嘩哈哈哈哈哈哈哈哈哈哈哈哈~
Yeah...无难度!加多碗皮蛋瘦肉粥给他都得!回覆刪除
嘩哈哈 妳自己想食皮蛋瘦肉弱咋嘛回覆刪除
唔好話買比我地食好喎 呵呵~~~~


text: 歌曲名: 再见型过笼 编辑人:uslondon MC Yan: 喂 你 点解你仲未死 你眼中 净係得你自已 由细到大 都无人够胆话你 去去 班友都係拍你马屁 由你 一出世?日計起 个天话?你知 ??叫做运气 你家老母亲生到你咁?款 唔驶忧柴忧米 你梗係无皇管 ? 你 究竟知唔知你自已 行到边处 身边都有阵闷气 朝见口 晚见面 ? 又係你 四围认屎认屁 ? 又係你 睇你 叫我睇你 睇我睇你 大家一早就知应该点样睇你 你最型 你最?型 你块脸皮 係一张好厚?日本旗 Yan: 可能你呀 一心要做到自已 型到死 型到与別不同 ? 家阵全世界咪睇住你捉虫 再见? 型过笼 (型过笼) 可能你呀 一心要做到自已 型到死 Phat: 你要型 就唔係话唔比 型唔型得起 就要睇你自已 大条道理 你咪争住发表自已 成日咁大口气 係人都怕?你 面係人地比 架就自已丟 对眼无病 又驶乜成日眼超超 我话过你听 呢?就叫做\"囂\" 黄皮白心 你点睇都似係 一只蕉 Kit: DaddyAndMothrer 睇见呢种人真係惊 明明?呢度大 又扮晒讲中文唔係好灵 讲亲每句?都要加?英文先至觉得好听 Yo!What Up!Man. Yeah. Yeah. 中国人又改个日本名 好丑命生成 你咁?样点睇都似係 係一个?家祥 型过笼 Wah:你咪再去轻挑 MC Yan:你好命呀! 你有老豆照! Wah:你再恶也需要求饒 你咪再去騷擾 MC Yan:你不如 呀! 返屋企食蕉 Wah:撞扳 打白鴿转 Wah: 哗 ?仔 你起围 響? 成街人 望住你 響旺角花園街 得?婆呎距离 嚇亲街坊时仲沾沾自喜 你好似仲未够皮 你?套细碼貼身小喇叭 难得你每个配搭 呱啦啦 七色柠檬头 但係过?期 哗 型得你


text:
今朝都係一早煲定粥,等阿肶小睡片刻食埋粥就出門口喇!今日林姨姨病咗,由梁姨姨代堂,阿肶都見過梁姨姨,上一期幼潛阿肶就係上梁姨姨嗰班喇!不過我都唔肯定阿肶認唔認得佢,但梁姨姨就認得阿肶囉!佢話阿肶肥咗大隻咗.
去到課室未夠鐘上堂,玩吓玩具先…梁姨姨見阿肶屹住嚟爬就話佢可能隻右腳唔係好夠力,因為佢話留意到阿肶由爬轉去企嗰時,隻右腳唔係好夠力撐起成個人,叫我哋平日多D協助佢,等佢習慣番兩隻腳爬喎!不過我哋返到屋企發現其實佢隻右腳好好力喎!撐起個人企起身無難度,不過我相信習慣番用雙腳爬應該對阿肶會好D.
到正式上堂喇!首先就係同導師,助教姐姐及其他同學仔打個招呼.之後導師就會逐個叫小朋友的名,小朋友聽到就舉手,導師就會俾個貼紙佢.阿肶一見到張貼知就好肉緊想出去攞,我當然係教佢聽到自己個名先出去啦!佢都好合作.
活動一:玩樂器 / 訓練行,企
導師俾兩個樂器小朋友選擇,佢可以二選一,睇吓小朋友明唔明白指令及可否完成指令,唱上堂歌,之後又叫小朋友再換另一隻手去握住件樂器,再唱歌.有助小朋友訓練手眼協辦能力及大小肌肉活動能力.又會要小朋友同隔離個同學仔交換,等佢哋有分享的概念.今次仲叫佢哋企响度玩,攞和還樂器嗰扶住行出去,藉此練習吓行和企.
阿肶都仍然係選了沙鎚,不過就唔係好肯搖,後尾導師同佢交換,佢就選了搖鈴,可能實在玩咗沙鎚好多次喇!係時候轉吓款.扶住行同企阿肶都OK,無乜問題.
活動二:玩海棉
導師將D一面百潔布一面海棉嗰D洗碗棉放响地下,俾小朋友摸吓感受吓個質感,可以刷吓佢哋隻腳,睇吓佢哋D腳指係咪會縮吓縮吓,咁就知佢哋係咪扁平足.
阿肶初時摸咗唔係咁鍾意個質感所以唔係好肯玩,但之後玩落咗又OK喎!佢D腳指會縮吓縮吓,唔知係咪咁樣即係無扁平足呢?唔知有扁平足的小朋友反應又係點嘅呢?
活動三:搖小船
爸爸或媽媽先盤膝而坐,把小朋友放在大腿上,面向外,跟住左右兩面搖,小朋友就好似坐咗喺隻船咁左右搖擺,此舉可以訓練吓小朋友的平衡.之後又可以將小朋友面向爸爸或媽媽,將小朋友瞓喺大腿上再拉佢起身好似做sit-up咁,鍛鍊吓佢的腰背.
阿肶坐小船無問題,但就唔肯做sit-up囉!真係懶,哈哈!
活動四:自己開盒攞餅餅
讓小朋友自己學吓開個食物盒,但盒蓋先開鬆咗先等小朋友易D揭起,此舉可以鍛鍊吓佢手部小肌肉,又可讓佢學習吓點樣解難囉(點樣攞個盒入面的星星餅).
阿肶唔係好肯,唔知係咪開始累,開始扭扭哋計,但就咁俾餅佢食就肯食喎!拿住個盒蓋又死都唔肯俾番我,真係無佢乎,唉!
活動五:自己學除襪,跟住上天台玩捐山洞sir滑梯
今日我先知原來天台有個小型遊樂塲,有好多鍛鍊大肌肉的器材,上去之前導師先讓家長教小朋友除襪,可以除咗一半先,讓小朋友易D除埋嗰一半,等小朋友學吓點樣自理,之後就上天台玩喇!
阿肶除襪無問題,一除就掂喇!上到去玩各款滑梯都得,爬上樓梯真係零難度,回想番佢上期幼潛班爬極都爬唔掂,我都有D擔心o架!但現在見佢爬得咁好咁快就放心晒LU!
落堂,同導師,助教姐姐及同學仔拜拜後就落堂喇!


text:
2/01/2009
初七 生日快樂
雖然老公昨晚去睇波睇到成四點先至返,但佢都話今日想返彌撒喎! 咁我當然無問題啦! 我哋一早起身落街食埋早餐就出發喇! 除了之前的收錄禮,今次已經係我哋第二次返彌撒喇! 雖然都未係好跟到d程序,但終於俾我發現,原來有好多嘢係祈禱手冊有講o架! 咁下次就唔洗成個傻仔咁企喺度,可以跟住其他教友一齊唸同唱喇!
返完彌撒之後,老公話不如去一田行吓,老公見d褸特價,就給他父母一人買一件,唉! 佢兩老過年時好似無衫著咁,日日都著住同一件褸,我老爺仲要好醒咁俾人睇佢補過嘅地方,唉! 我當時真係好想找個洞躲起來,首先佢哋又唔係無衫著,講真我奶奶d衫真係日日新款都得,個衣櫃都幾乎俾佢d衫迫爆,我老爺係節儉,但都未至於要攪到補衫著囉! 始終都係過年嘛! 而且我老公年三十晚同佢哋出街食飯,每人買咗對鞋俾佢哋,又買咗d平時著嘅衫,之前又俾咗錢佢哋過年,我老公都估唔到佢哋日日都著住同一件褸(仲要係好舊同唔係好乾淨嗰隻)囉! 所以老公今日一見到有這些兩件頭連抓毛外套的風褸便給他們一人買了一件,費事好似佢哋無衫著咁,其實佢哋個仔真係好孝順,我老公睇在眼內,見佢哋咁樣,真係好心痛的,覺得自己好無用,但我覺得我老爺同奶奶都好似唔知道咁,一d都無體諒過個仔,成日攪到我老公好內疚.我老爺過年前仲同個親戚講,如果今年呢趟花(佢種嗰d菊花)唔得就連飯都無得開喇! 我老公聽到真係好唔開心,佢心諗:「點會無飯開呀! 總唔信我連兩包米都買唔到俾你卦! 洗唔洗講到咁呀!」當然佢無即場話佢啦! 因為嗰個始終都係佢老豆,佢唔俾面個仔啫,個仔都要俾面佢嘅! 同埋萬一佢越講越誇張嘅話,我老公咪仲難落台.而我,呢d始終係佢哋嘅家事,我唔方便理嘅! 但如果我老公有嘢要我幫手,我當然會盡力配合啦! 今日除咗買咗兩件褸俾老爺同奶奶之外,我哋仲買咗d狗零食同新狗帶俾福仔(我老爺奶奶養嗰隻狗)添! 我老公好鍚佢o架! 老公攞咗d禮物返去,個個都好開心呢! 咁就好喇! 老公都可以開心番.
1 則留言 :
- Wesley and Handrew2009年2月3日 下午5:11
老人家就係咁念舊, 要舊的都不願換新的.回覆刪除
[版主回覆02/04/2009 17:43:00]我又唔係好覺佢哋念舊喎! 似做俾人睇佢哋有幾慘多d.唉!


text:
每年年尾,各大百貨公司都會有做大減價,「JUSCO」會員日例牌會洗幾百蚊,趁平入定啲成日用嘅醬油,調味料,味噌,咖喱磚之類嘅嘢.到咗「永安百貨」酬賓日時,又再洗多幾百蚊,因為大部份我要買嘅都會做九折甚至八折,所以例必會買濾水芯及洗面膏,折完之後真係平過出面好多 o架!
今年有意外收獲,就係喺餐具部執到平嘢,皆因呢個 counter 全部做七折.
其實酬賓日已經係上月月中嘅事,點解等到咁遲先 post 出嚟,
之唔係為咗呢份送俾 Louisa 嘅入伙禮物囉!如果一早
post 咗出嚟,咁佢咪無 surprise 囉!
我睇中佢每隻碗同碟都印有新鮮香草圖案,而且個梅花形狀又好特別.
其實每隻碗都配有匙羹 o架,不過每隻都用發泡膠紙包得好好,
費事全部折開啦,拆一隻出嚟影相就算喇!
呢幾隻玻璃碗都好抵呀,玻璃好通透,意大利貨嚟 o架,折咗之後
都係 $10.5 一隻咋,「JUSCO $10 店」都搵唔到呢啲
貨色啦!我之前一早已經俾咗兩隻 Louisa.
呢隻玻璃碟仲抵,日本貨兼入得焗爐,原價好似係 $5X,折咗之後
係 $44,我去買果日咁啱又再有額外九折,咁就變咗 $40 咋!
細細隻,要嚟做批模最啱.


text:
我哋帶去嘅紫玫瑰同戒指就係著呢條晚裝影咗好多,阿卡不斷諗post 務求清楚影到啲道具!唔錯!不過有啲美中不足就係綱琴景著咗呢條晚裝唔係著婚紗!本來我想著大拖尾影架!
最後一個造型係深紫色晚裝,原來加$500只係包套晚裝+頭飾,轉髮型係唔包嘅!所以髮型同之前一樣,只係換咗兩邊都有深紫色頭花襯番條裙,不過我覺得太細唔覺眼,所以叫Bonny 幫我加多舊紫色紗,其實啲頭髮應該再束實啲,感覺好似扎咗兩條辮咁會young啲!當時唔覺,而家就後悔!
呢個白玫瑰景只係出咗一個月,所以睇人哋啲相簿都未見過,白襯深紫,I like it!
因為其他景有人影緊,我哋一邊等一邊偷影,阿卡見到竟然話:「係啦,影吓相先啦!」嘩...正!!不過我哋都唔敢咁揚,費事比其他cam man見到!
其實影到第4個造型,阿卡已經諗唔到有咩pose,好彩之前有咁多道具,如果唔係我諗影兩個造型佢就冇貨喇!同埋啲pose來來去去都差唔多,唔望鏡頭﹑扮諗嘢﹑老公望住老婆﹑鼻掂鼻...其實我中意望鏡頭多啲!仲有唔知點解佢幫我影好多單人相,每個景影完幾張合照就話:「老公bye~~」但係牛牛得幾張單人相,其實我中意多啲合照,結婚相梗係兩個人架啦!!
最後我哋 total 偷影咗三十幾張相,勁呀!不過真係好驚,特別係外景個 look,好驚要重影呀!!
之後我發覺我哋冇影到燭光晚餐張檯,同埋冇影瞓喺度面對面果啲經典pose ,瞓梳化都係我request 先影咋!所以即將影相嘅靚女們記得有咩要求投訴要即刻出聲,我都後悔冇做足準備,所以唔知自己有咩要求!!


text:
由於坐月時想安心湊龍BB,所以一直都無比朋友上黎屋企睇佢,當一坐完月D朋友就陸續上黎屋企喇!
其實今個月都幾忙,12月內每一個星期六日都會有朋友上黎睇龍BB,朋友們好多都會一家大細上黎,攪到好似個個星期都開P咁,屋企變晒兒童天地,真係好開心,因為龍BB有咁多契媽,Uncle,EE,哥哥,姐姐鍚!龍BB真係大豐收,收到好多禮物同利是!
經過兩個月既磨練,而家已經算叫做適應左湊龍BB!可以日日湊住佢睇住佢一日比一日成長轉變真係好開心!話時話,真係短短兩個月已經見証到佢有好多轉變喇,等我Update下佢依兩個月既成長先!飲奶之前提過因為自己皮膚敏感,所以由12月7號開始就轉做全奶粉,而家佢一日會飲5-6餐,3-4個鐘一餐,每餐5安,有時佢訓耐左相隔飲奶時間耐左就可能要飲6安先夠飽!每當佢一要食個陣真係等多一秒都吾得,喊到拆晒天,個個都怕左佢!
至於嘔奶方面而家改善左,每次飲完奶掃晒風都會45度斜抱佢至少15mins以上等D奶落格,不過都係一時時,如果佢乖吾扭就好囉,但當佢一扭就好易又嘔奶!便便龍BB一日一次便便,便便黃色吾硬重好大Pat!但好多時都覺得佢肚仔痛,吾知係佢好多肚風定尿尿緊呢?連放屁都特別多!
佢成日都會無那那C字型咁向前彎曲身體,有時個樣重好似好辛苦咁,飲飲下奶又會,訓訓下又會,真係吾知點幫佢好!
皮膚
間中重會生紅色粒粒走米!不過比起頭一個月少左,E生/朋友話通常初生BB都會咁,所以我都無理喇,而家只係用清水抺面同用Seba facial cream搽面,佢有保濕同防濕診功效,用左效果幾好,又吸收!不過吾知係咪粒粒會痕,佢成日訓覺都會抓面,抓到紅晒,所以有時都幾吾開心見到佢塊面一達達!訓覺平均餐後會訓大概3個鐘,不過都吾係好定,有時2個幾鐘有時4個鐘,一甦就要飲奶!其實都好煩,因為咁樣會好易亂晒D食量,時間!不過E生話如果佢想食就照比佢食喎,其實我真係好質疑囉,有時見佢嘔奶,真係驚佢飲多左!
佢而家介左夜奶,夜晚個餐10點幾會訓到零晨5點幾,如果12點飲就可以訓到朝早7點!
不過我覺得佢日頭睡眠質素吾係咁好,好多時會比聲嘈聲,有時又會自己扭來扭去甦左,訓覺時又會經常發出聲音,吾知佢係咪發緊夢呢!有時夜晚重會好似嚇親哭幾聲又再訓過,其實有朋友介紹用珍珠未,但係龍BB咁細我未敢比佢試,我念住睇多一排先!
佢腳力好勁,張被成日比佢踢走,所以買左睡袋比佢,希望吾會凍親佢!學習滿月後佢已經會"依依呀呀"同人講野,有時同佢講野佢又會跟你口型!佢重好鍾意撩人玩,經常同人笑好可愛!我會唱歌仔比佢聽,佢又會笑!自己望住床鈴都會玩得好開心,笑晒口!見到佢咁開心真係令我個心都開心晒!習慣佢而家會食搼頭,相信佢好快會逐隻手指啜,雖然E生話吾好戴手套阻礙佢手指發展,但係我而家都Keep住比佢戴手套,一例吾想佢食手指,二例吾想佢抓面!
食奶咀,當佢扭訓時窒個奶咀比佢安撫下拍拍背就好快訓著喇!我老媽子成日話我拍慣佢訓吾好,但係真係見龍BB好Enjoy喎!
換片片會識擧起隻腳仔,希望佢一直咁合作就好喇!
好鍾意沖涼,一知沖涼就笑晒口!
龍BB個樣大得好快,真係吾日日同佢影相都吾得,短短兩個月已經由一個BB樣變到而家有少少老積喇,等我Update下龍BB第二個月既靚仔相先!
1M5D~訓覺動作多多
1M16D~表情多多
1M28D~笑容多多


text:
當一切準備妥當,我同老公就企定定o係新娘房預備進場.
o係o果個時候我有D緊張,忙o左o甘多個月,為o既就係簽紙呢一刻,結婚o果日有好多o既儀式,但係在我o黎講,最最重要o既係宣讀誓詞,講我願意,交換戒指,簽証書,因為註冊過程完成之後,我o地就正式成為夫妻.
大約2:15pm左右,幫我o地手o既朋友都忙住預備2:30pm註冊o既o野.
預備播放入場音樂,預備戒指,羽毛筆,MC 預備開o米講o野,老公同律師溝通……….
至於我就o係新娘房換婚紗,預備進場.
由於晏晝無Mua跟,所以朝早我問定Amy點樣加頭紗,o係餐廳我再教番我朋友幫我整,好彩唔係好難,而且亦都整得似模似樣.至於個妝,我就只係補一補粉,但係已經好靚靚嘞!
o係o度要多謝Gary,佢係老公同事,幫我o地入場前做MC,唔該o西!
Continue reading »
餐廳o既背景音樂我o地用o左"Cannon in D".之前我用o左好多時間o係網上面搵o左好多唔同版本o既Cannon in D,有鋼琴版,小提琴版,結他版,風琴版,音樂盒版………….,我揀o左10首出o黎,做o左一隻音樂碟.
另外,進場音樂就用o左傳統o既結婚進行曲.
大日子前幾日,我o地去o左餐廳試碟,點知餐廳o既DC Player,讀唔到我o地隻進場音樂碟,試過用幾隻唔同牌子o既碟燒出o黎,佢o地部機都係讀唔到,後來我諗到用MP3 Player駁落佢o地D機都播.一直都好擔心大日子o果日會有D咩意外播唔到,好彩都順順利利.
至於隻背景音樂碟,最初o係餐廳試碟,個經理話未必比我o地播,因為我o地唔係成間餐廳包o西,大日子o果日佢o地都會做街客生意,我o地播D乜,其他客人都會聽到,佢話我o地成隻碟整係得一首歌,怕會悶親D客人.但係大日子o果日,我o地都照交o左隻碟比餐廳,好彩餐廳都有同我o地播.


text:
上次去宜家,除咗買必食肉丸外,仲買咗三文魚,加埋樽美味醬汁,簡簡單單,好味架.
Saturday, April 19, 2014
宜家餐
27 comments:
煙三文魚我都啱呀!有時煮個意粉加包煙三文魚就一餐!ReplyDelete
咁正,等我都試下先! 最衰呢邊ikea今個星期日休息啦!Replies
如果再買埋小龍蝦仲正呀^^ReplyDeleteReplies
下次買埋,整番個迷你海鮮餐.Delete
一啲都唔懶, 又檸檬又DILL做伴碟, 你我實慳返.ReplyDelete
今日TARGET都唔開呢.Replies
檸檬雪柜長期有,啱啱用dill煲三文魚湯有剩,就用埋佢囉.Delete
我哋呢度復活節都冇假放,估唔到Target會唔開添.
這個醬很好味.ReplyDelete
我有時將三文魚放喺麵上面,用熱湯燙一燙至剛轉色,都唔錯.Replies
呢個醬真係好味,我要買多啲三文魚至得.Delete
- Replies
有呢啲快捷妥當,可以少煮一餐.Delete
我囝囝次次去宜家都要煙三文魚架.ReplyDeleteReplies
你囝囝真好,樣樣海鮮都鍾意食.Delete
這裡嘅Ikea有炸雞翼,好好味㗎ReplyDelete
呢個醬未食過, 味道如何呀.ReplyDelete
我以為宜家是傢俱店, 原來也賣食物.ReplyDelete
Jackie Green:ReplyDelete
~我只係試過ikea 肉丸, 但見你啲三文魚and 啲醬, 我又想食! 因我覺mustard 同三文魚, 配埋一齊, 係幾夾.


text:
世榮盡力重組Beyond 明年家駒生忌開騷
葉世榮今日到電台接受訪問,講番19年前,世榮以Beyond成員身份去馬來西亞巡迴,曾經同當地樂隊「異種樂隊」合作,世榮話:「異種樂隊好受Beyond同家駒影響,見到佢哋會勾起自己初初夾Beyond時嘅回憶.」世榮仲特意揀選一首異種樂隊歌曲《貪嗔痴》,改編再合唱,異種樂隊主音司徒就話,當日見到世榮搵自己都好驚訝.
提到早前想舉辦Beyond慈善演唱會,世榮透露仲籌備緊,盡自己最大嘅努力,聯絡唔同歌手包括黃家強同黃貫中,但世榮話紅館檔期真係好難申請,佢話:「今年5月開始入紙申請,都未有一次成功,咁明年一定舉辦,就不如正日6月10日(黃家駒生日)一定舉行,睇吓到時搵乜嘢場地.」
世榮搵場地搞Beyond騷
葉世榮(中)同樂隊「異種樂隊」噚日到新城接受訪問,佢哋喺19年前,Beyond到大馬巡迴時曾合作過,世榮話:「異種樂隊好受Beyond同家駒影響,見到佢哋勾起自己初初夾Beyond時嘅回憶.」講到Beyond慈善演唱會,世榮表示繼續籌備及聯絡唔同歌手,但入紙紅館5個幾月都被彈回,世榮話:「明年6月10日一定舉行,睇吓搵乜嘢場地.」
Popularity: 3% [?]


text:
2015年12月26日 星期六
仔仔走左喇!
林仔仔同我地一齊生活已經有 13年喇.
一直都係好懂事,又黐我.雖然有好多時會發脾氣周圍屙.但大致一直都係聽話.所以一直深得我痛錫.
寶寶於2015年12月21日大約早上8:35離開.(星期一)
當日按照平常一樣,我起身返工就帶埋佢出房俾佢去廁所.我就去廚房準備佢既早餐.
返到入廁所,佢已經自己去埋大,但就好攰咁撻左係地下,所以我就要再抱佢起身俾佢食早餐.但好奇怪,今朝佢唔肯食嘢,我以為佢唔知拎左野俾佢食,所以已經用手拎少少俾佢,但佢都唔肯食,所以無辦法,放佢自己係地下,等佢自己食.
但我沖完涼出嚟,佢都係無食過嘢,只係身體轉左方向.因為前一晚佢係我地瞓緊覺時,應該差不多嘔左大半罐狗糧出嚟,而依幾日又咳左 3日,所以我沖涼時已經諗住約兩間診所,邊間有得早啲睇,就同佢睇邊間.
點知係我抱佢上枱,諗住幫佢換過第二件衫至再抱佢返入房瞓,幫佢除衫時,佢好似有啲緊張,所以同佢講係媽媽嚟,叫佢唔洗驚,除完衫就發現佢口角有啲粉紅色液體,立即攞廁紙及抱起佢想佢抹走液身,寶寶身體就突然間癱軟,口中流出血水.我立即眼淚好似失控咁不停喊.我完全唔知可以點做,因為寶寶係我懷中完全放軟,但又會突然間抽搐幾吓.
我只係抱住佢不停喊,老公都被我喊聲嘈醒左,佢本來係房都唔太確定,但出房聽到我喊聲都估到係小寶走左.
老公叫我先放小寶係枱,佢就清理地上既血.見寶寶會突然抽搐數下,雖然都知佢已經離間,但仍想抱一絲希望可以有人話我知,其實佢未走.
但係,過多一會,佢身體已經完全靜止,但我好似仍然感覺得佢有心跳咁,要老公幫我確認.
老公知我唔捨得小寶,所以叫我抱住小寶出廳到坐.我抱住小寶不停喊左差不多一個鐘.之後都間唔鐘會不停狂流眼淚.
本來老公諗住帶埋小寶近期常用既物品一齊帶到天水圍,搵個山頭埋左佢,因為仔仔係我地以前住天水圍時執佢返嚟,所以佢想俾佢返去原來地方.
但係我唔想,我唔想佢俾其它動物咬同由佢自己一個係度腐爛,所以老公就話去返八年前大頭火化間公司度火化,等佢可以之後一齊同大頭細佬玩.
老公一直坐係我身邊陪住我,由我抱住寶寶不停地喊.佢話等我陪多仔仔一陣,想出去至同佢講.
但係坐到 11點幾,我已經嗅到寶寶發出越來越濃既血腥味,所以就同老公一齊送小寶子最後一程.全程我都抱實佢,不停咁摸佢,因為之後真係再無機會可以再摸佢架喇.
之後諗返,小寶子應該早一晚已經感覺到自己會走.因為係佢走前一晚,我半夜突然醒左,發現小寶子瞓係我懷中,完全唔郁,只係一直貼住我瞓,我以為佢太凍,因為星期五晚佢突然開始咳,佢以前都無試過,所以依幾晚都已經係房開暖爐,等佢瞓得好啲.
但佢貼住我瞓,又怕佢太熱,因為佢同我一齊係被中,所以差不多有兩小時,我係清醒咁攬住佢,但又唔可以郁得太大動作,因為平常小寶只係被外貼住我瞓,我地郁小小,佢已經起身走開.所以我都奇怪點解佢今次會係被內,而且仲要痴實我嚟瞓,但因為未天光,我望唔清楚小寶係咪其實有無合實眼嚟瞓,定一直好似我朝早起身見到佢咁,半開一雙無精神既眼.但依段期間,我一直嗅到佢口中傳來的腥味,我之前以為係佢嘔完口中既味道,因為佢係食吞拿魚味既罐罐.但事後諗返,我諗我估錯喇.
小寶子係今年1月甩腳骹後,再係四月復活節失去視力.雖然有好多時會因為唔知自己係邊而周圍小便.但佢咁耐以嚟,都唔會係我地張床都周圍屙,如果我瞓緊瞓,佢會靜靜咁坐係我身邊,等我發現佢,如果我真係太懶瞓,佢至會用喉嚨發出好微約既聲線叫我起身,而唔會好大聲咁叫我起身.所以我地為寶寶一早準備左尿片,一直都未動用.我覺得佢真係好叻仔.
不過,林仔仔,你放心啦.我會將我對你既愛藏於心底,好似對大頭細佬一樣,只係你對我太重要,而且,你陪伴住我地已經有13年,所以媽咪要多少少時間至可以接受得到.但爸爸同冬瓜會陪住我.所以你放心去彩虹橋同大頭細佬玩啦.大頭細佬一個都係都悶左好耐架喇,你地玩住等我地嚟接你地.
最後,我好多謝你依13年嚟既陪年,而且仲好辛苦咁等到我抱住你至離開,等我可以送你走.最後依一年你辛苦喇,你亦都俾左足夠時間我慢慢咁接受你已經老,點都會有離開我依一日.你放心啦,我會盡快調整自己既心情,等你唔洗擔心我.所以你放心去同大頭細佬玩啦.
訂閱: 張貼留言 (Atom)


text:
她的報告 / Blog
ASANA
ASANA 一秒神奇面膜
總評:很好
11729人看過推介 0個推介
睇得見的飽滿肌膚@ASANA一秒神水及magic mask試用
2016-11-07 13:25:55
其實使用ASANA一秒神水好幾天後,已覺得膚質真係唔同咗!毛孔冇之前咁明顯,塊面有光澤咗好多!感覺膚質健康了!
因為呢排好乾啊!我keep住晚晚沖涼後就當mask咁敷,塊面d皮膚真係靚咗超多!就算化好淡的底妝,都比好幾個人,讚我皮膚好呢!真係開心!
同埋至鐘意佢夠天然,可以用得放心又健康,咩嘢肌膚都可使用,孕婦亦可喎!
小妹個樣可能唔遲咁大,但其實以年紀嚟講,可能已叫做半熟女型!因為年紀真係唔細了!而香港嘅空氣真係愈來愈差,日日都灰灰矇矇咁!唔好講話內在壓力,外在壓力都唔少!所以歲月帶出的問題,如膚色不均,暗啞,皺紋呢d嘢,離不開我!所以人愈大,真係愈會注重肌底護養!同埋呢排天氣開始真係乾了,攪到肌膚成日繃繃緊咁! 好開心啊!近排有機會試到ASANA同佢隻magic mask,睇吓佢可唔可以幫我改善到因天氣導至的繃緊及歲月同內外壓力而導至嘅肌膚問題先! 咁就真係要落力d咁試吓啦!
magic mask + ASANA一秒神水,當加強保養mask用
加上ASANA 一秒神水完全浸濕mask紙
敷上臉約15-20分鐘
敷完15分鐘啦!皮膚真係尤如剝殼雞蛋一樣白滑剔透呢!成塊面嘅肌膚,真係有即時飲飽水的感覺!
總評:好
1977161人看過推介 2個推介
2016-09-12 17:02:33
保濕抗敏度真係唔錯,至鐘意佢質地唔太厚!香味不刺激!一定大細都適合使用!
而小妹亦因長期處於冷氣房,所以有時都會覺得有少少繃緊效果,但未至於話發到上臉有好勁嘅乾紋,所以用上臉時,冇手個效果咁出,但晚上使用後,就算而家受咗一 晚冷氣嘅催殘後,第二天瞓醒時則覺得少咗之前嗰隻繃緊感覺,仲好有啱啱搽完保濕霜的感覺!而而家日間,就算同樣受住冷氣同工作壓力嘅催殘後,都唔覺有繃緊感,連有時因為缺水而導至嘅出油情況亦得到改善呢!
呢排小妹不停同大家提住轉季!轉季!都係想大家注意吓,得閒要留意吓,自己肌膚有咩嘢變化? 小妺呢排都覺得,有時臉部會覺得乾乾哋,有時仲有少少繃緊呢! 有d時候,仲可能會有過敏情況出現呢,如痕癢,起紅咁啦! 不過我又唔係太擔心,因為我呢排試咗呢支 ~~ Topicrem 皇牌產品「4重注水紓敏保濕乳」,睇吓佢幫到我d咩先!
產品簡介:以24小時保濕複合物及高純淨度的活性成分,低敏且高耐受性,迅速為肌膚注滿水分,以確保敏感肌膚維持水潤富彈性狀態,鞏固肌膚天然保護屏障,提供全效修護,令健康肌膚自我重生.產品不含Paraben類防腐劑,更適合嬰幼兒,孕婦及哺乳期婦女使用. 主要成份:尿素,甘油,甘油硬脂酸,維他命 E 一吱出嚟,雖然話係cream,但係幾猜帶水嘅cream狀咁!好易推開,味道只係微香
用係隻手度,又真係好睇到個滋潤保濕效果喎! 睇吓隻手用完後,幾油潤保濕!同未用前,差幾倍!最明顯係d手指位.
使用方法: 早晚潔膚後,取適量於面部肌膚上輕輕塗搽 再試埋上面先!
其實小妹塊面係有d應該係肌底下缺水,所以有少少繃緊效果,但未至於話發到上臉有好勁嘅乾紋,所以用上臉時,冇手個效果咁出,但晚上使用後,就算而家受咗一 晚冷氣嘅催殘後,第二天瞓醒時則覺得少咗之前嗰隻繃緊感覺,仲好有啱啱搽完保濕霜的感覺!而而家日間,就算同樣受住冷氣同工作壓力嘅催殘後,都唔覺有繃緊感,連有時因為缺水而導至嘅出油情況亦得到改善呢!
有咗Topicrem「4重注水紓敏保濕乳」咩嘢時候,咩嘢季節,就算將來有bb時,都唔駛怕臉乾乾啦!
總評:好
1976666人看過推介 0個推介
2016-08-31 16:43:09
整體嚟講,唔難用,因為只係掃吓,畫吓咁!平時要用眉筆或者眉粉 + 眉gel先做到d咁嘅效果,但RMK呢支W自然造型染眉膏一支就攪掂曬了!非常方便!拎出街亦好方便!唔駛攞幾樣嘢!
而條眉望上去,亦較之前有色同濃密了!而個色真係ok喎,之前睇仲有少少驚會好淺色,但出咗嚟又覺得效果唔錯,同我髪尾的淺色頭髮好襯!
其實大家覺得條眉緊唔緊要? 我以前覺得唔緊要,但一畫咗眉之後,簡直係返唔到轉頭,因為原來有畫眉同冇畫眉,望落去,精神係差好遠的! 所以現在每天,小妹都會盡量畫咗眉先返工,以最精神狀態示人呢! 近排,就有機會可以試到呢隻 ~ ~ RMK W自然造型染眉膏 初初見到"染眉膏"呢3個字,係咪以為係染眉呢?想知係點用,睇落去啦!
而小妹今次試用的是01色,唔知係咩嘢色嚟嘅呢?好緊張喎!
雙頭式設計,採用細小刷頭設計的染眉膏,可整理眉毛同時塑造豐盈立體感;而另一端則採用較尖細扁平的掃頭設計,能輕易操控眉毛液的份量,細緻地重覆描畫及自然地填補眉毛間的空隙. 原來01色係淺啡色,都好彩,我頭髮較為淺,用呢隻色都ok!
先用掃頭那邊,為眉毛填色及令到佢豐盈d,然後再用筆頭那邊,睇吓有冇咩嘢漏網之魚,續一填番色! 個人感覺,唔知係咪咁用呢?哈哈!不過好肯定話比大家知,絶對唔係嗰d留幾天嗰d染眉,係要即日缷的!
整體嚟講,唔難用,因為只係掃吓,畫吓咁!平時要用眉筆或者眉粉 + 眉gel先做到d咁嘅效果,但RMK呢支W自然造型染眉膏一支就攪掂曬了!非常方便!拎出街亦好方便!唔駛攞幾樣嘢! 而條眉望上去,亦較之前有色同濃密了!而個色真係ok喎,之前睇仲有少少驚會好淺色,但出咗嚟又覺得效果唔錯,同我髪尾的淺色頭髮好襯!


text:
其實都係突然有感而發啫...
前排同朋友出街食飯,我咪叫佢地得閒上嚟我屋企玩囉
跟住有個fd話:不過你屋企咁亂
我O晒咀!
佢嚟得我屋企一次
仲要係我個女開party前,d玩具攞晒出嚟準備攞落會所
廚房梗係亂,我同老公自己整野食整咗食朝﹣40幾人嘅野食喎!
嗰時屋企梗係亂!
我嗰時仲要未搬屋,間屋細d,迫d...
佢都成年無上過嚟我屋企就一口咬定話我屋企亂
我聽到真係唔知幾躁...
佢自己出嚟做緊野
屋企有亞媽做家務
屋企又無細路喎
有咩g格咁話我?
我一個全職媽媽,睇住兩個細,平時唔會只係做家務㗎嘛!
我都要用d時間嚟同兩個女玩,嚟教佢地野㗎
講到我好似做到好唔稱職咁
幾星期前又有個fd上嚟我屋企
我屋企執得都幾整齊
除咗個主人房
因為佢嚟前幾日有生日會,咪執晒廳d什物入主人房囉
咁畀d小朋友多d位玩嘛
跟住佢話:嘩!你間房仲亂過我搬屋時
吓...點可以咁比...你自己有亞媽幫你手睇女,你可以專心執野
我呢d食自己㗎咋
向來都唔靠人嘅
我老公平時都唔會幫手做家務㗎啦
只係識倒亂@.@
叫佢行兩步放d污糟衫入主人房嘅洗e籃都唔會做,成日除完衫都掉落地下!
自己煮完野食唔會洗
佢d「玩具」周圍放
主人房個窗台由我地搬入嚟咁耐,佢d玩具就放喺到咁耐!!!
我叫咗好幾次清下佢
答完我係,又無咗件事
我唔會怪我老公喺屋企唔做野
佢出去做野都好辛苦
呢d野我自己密密做就算
而且好就好在老公從來唔會批評屋企有幾亂(因為大部份都係佢攪出嚟嘅...hehe)
有時我好攰好攰,佢都會出聲叫我唔好執,無咩所謂
所以有間唔中都好放縱,好幾日都唔會執屋
但徧徧就係d唔理解我屋企運作嘅人多野講
我都唔想諗太多
唔想因此而唔開心
只係希望我身邊嘅朋友會明白,無論點都好...
負面嘅批評除咗唔會對成件事有幫助之外,只有傷害到身邊嘅人
而且...對你地更加無影響
咁點解你地要作出咁樣嘅批評呢?


text:
今日真係熱到HIHI
係太陽下面行我真係以為我會融到剩返一灘水
仲HIHI都係我偏要係咁熱的天氣下黎個樣野
FUCK!
不過今日下午係涼浸浸的冷氣下訓左晏覺
之後起身後煲埋最後個集MODEL
可能今次睇得太快太密了
睇哂成個CYCLE都無咩印象同感覺
今日又煲命中注定我愛你
好失望囉
一開始聽肥婆講話係主要講BB,好溫馨所以先睇
點知對上個集佢個BB就無左
頂,咁邊有BB呀
而家又講返愛情
我有興趣睇真係有個BB個D呀嘛
好似三個爸爸一個媽媽,美妙人生
呢D先真係講BB,真係溫馨家嘛
但我己經睇到第十幾集,唔睇咪對唔住我自己
頂~~
之後呢,開估上次無奬問答遊戲既答案
第一張其實係面膜,唔好意思,唔係信封信紙囉
第二個張係鳳梨酥
己經FINISH啦..本身我都諗住留返一塊俾你家澍澍
點知我FAMILY同我食哂,我都係食左2塊半ONLY
因為無答中既關係,所以水水既手信你地想要就自己同佢去REUNION啦
呵呵呵呵
差少少唔記得左講
今日我個BAR去左書展
用左3,4百蚊咁啦
多錢過你地少少咁啦
我做到HIHI都無3,4百蚊
佢唔識賺就識用左3,4百蚊咁啦
又用左百幾蚊買左個4G既手指咁啦
你地恨都恨唔到家啦


text:
2.16.2016
拜年Look . 妹妹豬
新春節目一籮籮,都唔知由邊到寫起,
不如先嚟一個新年碌
睇吓小檬同妹妹豬嘅打扮先~
農歷新年去拜年,當然唔少得拜年Look,
個人比較喜愛簡單不浮誇嘅款式,
小檬亦開始大,拜年Look真係著埋一兩年就唔再著,
著返件功夫啦~
妹妹豬呢..媽咪買咗件新嘅拜年衫俾佢,
點知大得滯又薄得滯,啱啱好返吓唔敢再凍親,
於是又摷返舊年前果件俾佢著,
好在仲啱著,因為舊年其實大咗啲.
於是年初一
就中國拜年look出場.
年初二
唔想再著同一套衫,諗起舊年契媽媽買俾妹妹豬嘅拜年衫,
灰色桃紅色紗裙,今年終於啱著喇~
唔知點解我覺得呢啲衫一定要紮返個髮髻仔
於是膽粗粗試吓,要知道一個小朋友要坐定定俾你整係嘅咁難,
呢頭整完,果頭又散哂~~ (暈)
好在個個見到佢都話得意,
雖然仲有少少唔舒服,不過都好精靈!
之後果幾日,冇咩時間諗,天氣又成
日變都係隨心
年初三
薯蛋頭先生其實係個散子包,
係之前同小檬兩個去食妹妹冇份去,
買俾佢補償嘅(其實係媽咪自己鍾意)
我加咗條紅色繩,就變咗斜孭袋仔.
裙仔公司辦$50, 好抵
年初四
zara kida 鞋仔上年見到忍唔到手買定
年初五
Tommy cashmere 外套仔,同事辦,超暖
其實妹妹豬有好多對鞋,
不過每次俾其他鞋佢都唔鍾意..
好在呢對三間高筒紫灰色波鞋都好好襯~
年初六
tommy外套仔公司辦 $50好抵
上年著嘅zara kids熱褲
年初七
髮型方面,仲可以再多啲變化,不過一朝著完三個嘅衫之後,
都冇咩氣力再整,時間亦唔夠!
手袋仔有成十個係屋企,不過呢個妹鍾情呢兩個,
邊個造影型最靚呢??
訂閱: 張貼留言 (Atom)


text:
好耐冇睇過blog, 亦好耐冇寫過blog. 我一唔寫, d讀者數量就直線下降. 咁即係迫住要成日寫啦.
渣老闆最近有一篇講校服. 真係令人懷念. 懷念自己既校服.
我一直都認為自己間學校既校服係全港最型既男裝校服. 型在邊度呢? 第一係恤衫冇校章. 我地係要買一個好細個既鐵校章, 扣o係條呔上面. 每朝打呔都要好小心, 因為扣針會拮到手指流血.
我好怕o個d心口袋繡住大大個校章既校服. 雖然敝校既校徽十分之靚, 但係繡o係恤衫上面, 依然係難睇.
學校曾經出過一套新既校服, 就係恤衫有繡校章. 推出之後舉校嘩然. 當時學校o係lobby擺左個樣式出黎俾我地睇, 我既同學 (f.6)即刻爆左句 “oh shit, what the fcuk is this!?" 之後校方就冇再提改校服.
第二係校呔靚, 如果我要選全港最靚既校呔, 敝校既呔最少係頭三名. 靚在唔似校服. 黑色呔, 有紅白色既幼斜間. 我覺得打左上去, 穩重成熟得黎, 又唔會好老餅. 就係因為呢條呔, 令到我地既校服似西裝多過似校服. 有師兄甚至到今日都會打校呔返工, 而冇人知道佢打緊校呔.
校呔亦都反映一個學生o係學校既地位. 敝校有好多各式各樣既badge, 例如學生會成員有badge (仲要按部門分顏色, 例如紅色就係紀律部), 校刊編輯有badge, 甚至某d學會都有badge. senior form既同學通常都掛到成條呔都係badge. 我f.6時候就有六個章. 但係有d同學, 成條呔只掛一個校章加一個會章. 通常都係非常之位高權重既人至會咁做, 例如學生會既會長. 會長同佢既cabinet (前後七個人), 會有一個白色既學生會章, 淨係呢個都夠照. 所以上到senior form, 上完PE堂, 好少會戴錯人地條呔 (junior form好常見).
第三係校褸靚. 校褸係黑色既. 上面會釘校徽. 校徽手工非常精緻, 而且有少少金線, 十分之grand. 我估香港冇幾多間學校既學生, 會鍾意自己件校褸. 雖然敝校既校褸亦唔見得特別好 (始終係大地牌), 但係著上身之後, 都唔會好影響觀感. 但係校褸通常只有junior form至會著出街. senior form只會留o係班房著, 要黎頂下冷氣.
其餘時間senior form鍾意著學校既風褸. 學校本身冇一件officially俾全校學生既風褸, 其餘非官方既就五花八門. 但係最多人著既係sports team既風褸. 因為design好睇, 又擋得風, 又夠暖. 敝校既sports team風褸, 又係身份象徵, 因為學校極重視體育. 其實著呢d風褸返學係唔俾既, 不過discipline d先生又隻眼開隻眼閉, 又著得幾好睇, 所以都冇乜人理. 但係間唔中都會捉下既.
其餘冇校隊風褸既, 通常都係著冷衫. 可以著黑, 米, 深藍色. 我個人覺得襯黑或者米色既V領非常好睇. 斯文得黎又襯色.
第四點, 我覺得係學校最大既德政, 就係唔准著白襪. 一定要著深色襪, 黑藍深灰, 淺灰都唔得. 呢一樣野點解係德政, 唔駛講啦.
唯一唔喜歡既係唔俾著黑褲, 要著灰褲. 不過去到senior form, 都冇乜人理, 好多人著勁深色既灰褲, 甚至黑褲. 俾人周就著返兩日灰褲. 所以唔少人衣櫃都有兩隻色既褲.
其實敝校既校服, 只要唔係太瘦削, 唔太矮, 唔係肥到一節節, 又冇寒背A字膊等缺陷, 著上身就一定好睇. 我覺得另外一個原因, 其實係敝校sportsman多, 佢地著乜衫都好睇, carry 件校服完全唔係問題. 型到爆. 所以junior form好少著得好睇. 因為身材撐唔起, 亦因為個樣太細路, 襯唔起一件咁成熟既校服.
其實寫到呢度, 我諗都大把人估到我讀邊間喇卦….
Read Full Post »


text:
命題︰攝時間之旅
完成日本東北之旅後,由於我哋會留喺東京一段時間,市區shopping已經去咗好耐,都xx痕想去去近郊地方.本來我計劃去輕井澤,不過一來覺得兩日唔太夠,二來果邊比較貴,三來亦比較熱門,唔啱我呢d自命清高嘅人,所以最後我選擇咗房總半島︰一個我之前完全未聽過嘅地方.
房總半島位於東京灣畔,屬於千葉縣,其實地方都唔細,而且景點非常散,景點分散喺館山市,鴨川市,銚子市等.由於我哋只會留兩日,而且已經疲憊不堪,所以只諗住喺近東京果面,即係君津附近走一走.由東京去君津,坐京葉線轉內房線,大槪一個鐘多d就到.
內房線有呢款懷舊樣嘅電車,只係唔知點解最後都係無機會坐到
其實旅者去呢度多數選擇住蘇我,因為果度係京葉線轉車站,又或者係住木更津.原來君津真係唔大,市區得果五六個街口,只有超市,藥房,同埋100yen店各一(小弟最後全部都參觀同幫襯過).至於近火車站嘅酒店只有三間,我就選擇咗Grand Ex君津,原因係一貫嘅︰平.8000yen一間semi double包埋早餐,間房細些少都無咩好埋怨law.而且間酒店嘅外貌都幾ok㗎.
其實我來呢度最重點嘅項目係Mother Farm,我已經計劃咗係第二日去.之前我亦做過功課,知道呢間酒店有特價門票賣,另外君津駅每日有班巴士去Mother Farm(註︰以上資源要睇酒店嘅日文網頁先有),於是check in後當然首先要買飛,另外請職員幫手訂巴士位.雖然呢度d職員大多唔太識英文(日本普遍情況),不過就十分熱情,重同我哋交換香港嘅情報.
由酒店房影落去,君津市真係一眼望晒咁大
Check in完搞晒所有嘢,已經下午一點.咁我哋就有一個下晝無搞作,於是我決定去最近呢樹嘅景點︰鋸山.
睇地圖鋸山同君津好近,不過其實要坐內房線8個站去浜金谷駅先到.內房線班次相當疏落,每個鐘一般只有一至兩班車,所以坐車前最好先攞定班次表,夾好時間.去到之後沿海邊馬路行10分鐘,就去到鋸山ロープウェー纜車站.
纜車車費900yen來回,每程都坐唔夠5分鐘,咁諗番昂平360真係非常抵.當然你可以話呢度有位阿姐會沿途講解,不過我除咗「Sayonara」外就完全聽唔明白.
山上嘅纜車站有個小餐廳,同埋一間小商店賣零食及紀念品,重有一個小小嘅展覽廳,介紹呢區開採嘅石材同埋工具等.據資料話千葉嘅城堡d石頭都喺呢區開採嘅.
不過最必遊嘅纜車站係個天台,因為可以俯瞰東京灣嘅風光.
坐纜車當然係為咗遊山(無得玩水).出乎我意料之外,除咗纜車果900yen外,原來重有600yen洗費,就係日本寺嘅入場費,因為差唔多成個景區範圍都喺呢間寺入面(無奈中).重有由纜車站行去西口管理站入口,要行一段山路,雖然唔係長,但d路都頗爛,不過我又見到有幾位日本wet妹,著住3寸高踭鞋都行到wo.(因為佢地身邊都有個大隻男旁住,所以我都唔敢影相嘞)
事緣最後一班落山纜車開下午5點,時間非常唔夠,而且天時暑熱,大家都唔願行,於是600yen入場費只係睇咗山頂部份嘅幾樣嘢︰
百尺觀音
呢幅唔係相機壞咗,而係百尺觀音後面有個位,響兩座山嘅隙縫,係影地獄のぞき最好嘅位置.
地獄のぞき(呢個可以話係呢區嘅地標)
十州一覽台
因為又要夾番電車班次,所以四點廿分就要落山.886鋸山.
(其實如果時間充裕又唔係太熱,可以考慮坐纜車去到山頂,再行番落山,咁可以慳番400yen纜車費)
沿路返回浜金谷駅段路,大陽依然高高掛.
浜金谷駅個站完全無閘機(除咗Suica機),如果買普通單程票就要人手剪票.當然亦唔會有電梯,好有懷舊feel.
返到君津,其實都已經差唔多六點.晚黑就拍拖行吓君津市,去晒果d超市藥房便利店,好休閒.順帶一提晚餐去咗日本三大牛肉飯連鎖集團之一Sukiya食(另外兩大 - 松屋同吉野家之前喺東京已經食過),係我喺日本食牛肉飯最感滿足嘅一次(純屬個人意見).
第二日嘅行程待續...
感想︰
其實都無咩感想,最主要嘅感想就係「貴」.因為去一去鋸山,纜車(900yen) + 日本寺入場費(600yen) + JR來回(400幾yen),每個人差唔多2000yen.值唔值就真係見人見智.
不過又諗番,去日本旅遊本身就係貴.只係點解大家重係前仆後繼呢?點解大家洗住錢重係心甘情願呢?相反點解行香港或者國內嘅地方,明明便宜好多,大家又會有被揾笨嘅感覺呢?呢樣其實係咪更值得大家,尤其係服務性行業嘅朋友參透一吓呢?


text:
今日,我遇到一生之中最仆街的老師...我一世都唔會忘記... 佢可以咁樣對學生
根本唔係人黎,我相信香港有好多學生都試過咁樣....
有一次突擊檢查,一位老師搜書包嘅時候,發現有同學帶咗打火機返學.
佢係一個好嚴厲嘅老師,學生都好驚佢.有時我覺得佢比訓導更似訓導.
當呢位老師搜到打火機嘅時候,情緒非常激動,佢叫個學生行出去當眾搜佢身.結果咩都搜唔到,書包同PE袋亦搵唔到違禁品.
但呢位老師無放棄,佢問個學生:「你做咩無啦啦帶打火機番嚟啊?你係咪食煙啊?」
個學生好堅持,話無,佢只係帶返嚟點蠟燭,因為噚日係班上一位同學生日,大家想今日幫佢補祝.
同學話,大家都打算lunch time嗰陣先買蛋糕,所以而家咩都無,得一個屋企用嚟點香嘅打火機.
老師唔信,即使班上好多人做證,佢依然係唔信.佢仲提醒班上嘅同學,包庇違規者一樣會受罰.
最後咩都搜唔到,亦無證據證明嗰位同學藏煙,本來大家都以為成件事可以了結.點知老師堅持話帶打火機就一定有食煙,而家係班上嘅同學包庇緊人.
所以,呢位老師帶走咗佢,仲嚴正聲明:「唔好畀我搵到包煙,如果唔係你哋就死硬」.
落到訓導處,嗰位同學又再向訓導主任解釋多一次,但基於同學唔係精英班嘅學生,訓導認為佢同成班夾埋違規,都唔係話無可能.所以最後決定要見家長.
嗰一日嘅晏晝,違規嘅同學無得出去食飯,但班上嘅朋友,以及過咗一日嘅壽星女都決定留低,淨係派一個同學出去買蛋糕返嚟慶祝.點知呢位老師知道大家想同位違規學生一齊慶祝,講咗一句「三五成群,不知所謂」,然後將學生帶入校務處罰企.
班上嘅同學都好嬲,但又無人可以反抗到呢位老師.當大家都唔知可以點做嘅時候,畀人罰企嘅同學竟然自己行出校務處,番咗班房同朋友們一齊食蛋糕.
嗰一日,壽星女無蠟燭可以吹,甚至有人為呢件事喊.但大家都好珍惜呢一個lunch time,因為大家真真正正感受到咩叫團結.
最後老師知道咗個學生擅自離開,好嬲好嬲,但已經就嚟放學,又唔可以罰佢乜嘢.於是喺見家長嘅時候,落重語氣向學生家長指責.
結果,違規學生嘅媽媽輕描淡寫咁講:「我係單親媽媽,佢係我一手一腳湊大.呢個係我哋用嚟點香嘅打火機,我亦相信我個仔無食煙.做錯事就要罰,或者係我唔識教仔,或者佢唔應該帶打火機返嚟,或者亦唔應該自己走咗番課室.老師,我代我個仔向你道歉,好對唔住.」
同學好唔忿氣,佢覺得自己無做錯,媽媽唔應該講對唔住.喺呢個時候,老師就攞住個打火機講:「太太,我知妳好相信妳個仔,不過……」
老師都未講完,家長就截住佢,好認真咁話:「我已經代佢向你道歉.你話我個仔食煙,你有無證據?如果你無嘅,我要你向我個仔道歉!你係成年人,你係一個老師,唔該你表現畀呢位小朋友睇,咩叫負責任.」
最後老師當然無道歉,但身後嘅同學就喊到收唔到聲.媽媽帶佢走嘅時候,佢咩都無講,淨係拖住媽媽嘅手,坐上平時自己搭返屋企嘅小巴.
無錯,我就係嗰位學生,我而家27歲,去咗一間中學教書.而呢27年嚟,我一支煙都無食過.
請各位家長,相信自己嘅仔女.無人比你哋更加了解你哋嘅仔女,請全心全意相信佢哋.
有時你哋一句簡單嘅說話,足以叫仔女溫暖一世.


text:
GroupChat不能犯的8宗罪!
打開電話,幾乎人人都有九萬幾個chat group,用嚟約飯局係幾方便,但係有無發覺,只要一講多咗
例如用嚟開會,傾嘢,做決策,或者長篇大論發表偉論,就好易出事?其實用呢啲群組group chat係有箇中禮儀嘅,
一用錯咗,就乜都有可能發生架喇
第1宗罪:用嚟傾嚴肅嘢
大家一齊坐低面對面開會傾嘢嘅效用,係難以用groupchat嚟代替嘅,group chat只可以用嚟輔助,如果唔係,
喺個group裏面又唔係個個同時參與討論,就好容易有人會傾到牛頭唔搭馬嘴,產生不必要嘅誤會.
第2宗罪:轉發無謂嘢/危言聳聽嘅料.
唔好轉發啲「睇咗唔傳俾10個人就會行衰運」嘅無謂嘢出嚟!而嗰啲「咩咩咩已經殺到嚟香港」嘅傳聞,
要自己查證咗先發出去,無謂引起不必要嘅恐慌.
第3宗罪:加入太多人
盡量將人數keep喺容易溝通嘅數目,你諗嚇如果個group有成30人,一人應一句「好」或「唔好」,已經即刻洗咗版,電視,軟體,遊戲,電影,動漫及日常生活及興趣交流等資訊.
啲唔係成日得閒睇message嘅人,會搞到好亂!
第4宗罪:濫用Voice Message
呢啲群組之所以受歡迎,好大部分係因為唔使用口講,如果下下send voice message,人哋又要搵個有隱私/靜啲嘅地方去聽,
想翻睇舊嘅message又要下下聽返,就失去咗嗰份「浪漫」架喇.
第5宗罪:長篇大論
可能有啲人文採好好,隨時洋洋灑灑寫幾百字出嚟好easy,但係睇嘅人可能會睇得好辛苦,你一個幾百字嘅message已經洗哂全世界版,T
如果再加多一兩個咁鍾意寫嘢嘅朋友就真係……唉!
第6宗罪:夜媽媽send出嚟
如果你唔會半夜4點打電話俾人,咁就唔好喺呢啲時段send message出嚟,除非係啲十萬火急嘅事.
第7宗罪:亂搭嘴
假如個人表達能力較差,都係做個觀察者好啲,如果懶得意乜都搭嘴,會影響大圍講嘢個flow,令人反眼兼唔知點接落去好.
第8宗罪:淨係同其中一個人講嘢T
有啲人好似忘記咗個群組仲有其他人,只顧同某一個人講某啲嘢,咁樣會搞到其他「唔關事」嘅人好無奈,奇怪你哋點解唔私底下傾?


text:
e 篇 blog 久久未能出街o既主要原因,
係我唔知應該列佢入"郊遊篇" 定係 "至冧飯局" 至岩,
我地的而且確係去左郊外,但事實又無咩"遊"過,
只係知道同行每一位都食到好冧.
事發當日大家難得見到天朗氣清
上得船喇 ~
今日風大浪高,我地又要坐船頭pet zone.
(失圖)
一個浪打埋黎嚇到肥丸眼都凸
落左船拿拿林去食d o野定定驚
一係唔坐 一坐落就咄事
d食物熟口熟面唔使我多介紹
(失圖)
(失圖)
(失圖)
(失圖)
雖然肥丸依然眼凸凸, 但好明顯此凸不同彼凸,此乃 "開心為食之凸".
其實本來我地唔係諗住食咁多,但食食下突然橫風橫雨,
為左避雨,我地先至會越叫越多.
(失圖)
最後係千呼萬喚,始出爐的鳳爪 >> 不過味道麻麻.
(失圖)
見雨勢減弱我地就動身,行左無耐就見到名聞的 '阿婆豆腐花',
但今日阿婆休息由阿公主理.
唔知係咪阿公o既功力未夠,今日o既豆花好唔掂,好散爛容容咁樣.
連狗狗都唔吼
KO 左碗難o肯o既豆花, 繼續行去香草原,
噢賣桔~ 而家連香草原都唔比狗入o拿,
想當年我同肥丸仲o係入面同d 兔兔影相 & 嘆花茶bor.
等我仲一心諗住去嘆番杯花茶, 點知好夢成空,退而求其次,
去食cheese cake !
e 間 '開飯' 勁讚
我地隨意揀左幾款唔同口味
一致,認為豆腐味道最清最好食.
士多啤梨都好唔錯
e件完全唔似薰衣草 (我以為會係紫色),
但吞落肚後,個口就留有薰衣草香味,好特別.
嘆完下午茶又係時間起錨回航 lu ~
e 隻金毛好叻仔, 擔住支水,自己去遊船河.


text:
1999年,科技股泡沫膨脹之際,如果你問我泡沫爆破之後邊個會出事,真係諗都諗唔到做能源嘅Enron會倒閉,做會計嘅Arthur Andersen會執笠.以上兩間公司係咪抵死,相信大家心中都有自己嘅結論,不過科技股泡沫爆破死得最無厘頭嘅,肯定係教人煮餸嘅Martha Stewart居然要鋃鐺入獄.
當時,Martha買咗少少研究抗癌藥物叫Imclone公司嘅股票.咁Imclone有隻好勁嘅抗癌藥叫Erbitux,不過隻藥勁都好,花旗國食物及藥物管理局就突然阻撓隻藥嘅認可過程,令隻藥可以賣出街嘅時間被延誤.
管理局出決定之後嗰日,孫柏文記得連《華爾街日報》嘅社論都大肆批評管理局「害死」啲需要呢隻藥嘅病人.
Martha 出事嘅原因,就係佢喺管理局出決定之前,突然放晒啲Imclone股票.因為Martha之前同Imclone總裁拍拖,所以就涉嫌用內幕消息交易.政府 查咗好耐,一路都冇證據證明Martha做錯,不過因為Martha「走得快,唔使蝕」,所以政府面對花旗國股民群情洶湧要求「交人祭旗」嘅訴求,最後就 屈咗Martha幾條「不合作」嘅罪.
落重注買Countrywide CEO
花旗國就係咁,好多時啲人變成暴徒,政府裏面嘅檢察官面對龐大壓力,就算你冇做錯,都會被拉坐監.
噚 日,花旗國最大嘅按揭中介公司Countrywide Financial,卒之宣佈會動用所有之前講到好大嘅credit line,攞現金.股價當然應聲下挫.如果叫我買,喺呢個風暴當中最會好似Martha咁,就算冇證據證明做錯,都要坐監嘅人,我一定落重注 Countrywide行政總裁Mozilo.佢年頭至今,一路都賣手上嘅Countrywide股票,而股價就由1月45元跌到噚日嘅18元,佢「走得 快,唔使蝕」,就應該會變成暴徒嘅標靶.
都唔知要救邊個最後,噚日同Rapiere傾偈,佢要我解釋究竟金融市場發生乜事, 點解花旗國出事,特區,歐洲都大跌市.我話基本上最大問題,係市場唔知道邊個有份承擔風險,想救都唔知救邊個.Rapiere慨嘆,中央銀行已經成為當年 喺越南嘅美軍一樣,有更多嘅子彈,都唔知射乜同射邊度.


text:
為動物園可以去到幾盡? 尋晚睇埋套戲 11:00 pm 先瞓, 今朝 7:00 起身, 7:30 出門口酒店門口打的, 冇塞車半個鐘多少少就到, 早到連動物園都未開門, 於是去北極熊餐廳 Inuka 食塊多士早餐先~
地圖王爸爸發揮佢獨有既專長, 指引大家行正確既方向
成個 Zoo 好少人呀!
行程第一站, 梗係探弟弟心愛既大笨象啦!
呢度裝修過整靚左好多, 連大象都多左幾隻, 5 Ladies~~
出晒黎喇! 最老既象媽媽已經 42 歲
餵大象時間, 依然 $5 / 籃
兩個都大膽左好多又叻左, 識得慢慢逐舊餵, 俾晒時間媽媽影相
大象真係好可愛, 仲識表演! 呢度講緊有隻大象唔聽話叫極都唔肯瞓低, 原來佢要用樹葉做枕頭先肯瞓, 瞓左又唔肯起身, 其他大象要噴水射佢先乖, 笑死!
大象之所以叫大象並唔係浪得虛名, 一腳踏扁你
成年大象既頭骨, 真係好大
去動物園做足準備! 弟弟帶埋放大鏡黎, 其實佢想帶望遠鏡架, 只係太重爸爸反對, 亦都真係唔駛帶既, Singapore Zoo 所有動物都好接近觀眾, 肉眼都望得清清楚楚
樹屋
後面朦朦地好神秘既係白老虎黎架 >v<
兩隻馬騮扮馬騮捉蝨, 實在太神似, 笑死 :D
駛唔駛坐得咁有型呀? 後面隻馬騮 BB 飲奶飲到瞓左
你望我時我都望番你
Singapore Zoo 暫時係我去過最好既動物園, 但佢地繼續不斷改善動物園既環境, 非常非常值得欣賞
著住件長頸鹿衫, 又見到神高神大既長頸鹿, 你就知下一站係做 D 咩啦
之唔係就係餵長頸鹿 ^^ 都係 $5, 不過呢個籃好細, 仲要只係得 5 條紅蘿蔔
Slow motion please.......
攝影師非常好人幫我地影全家幅, 其實我真係好想摸下呀鹿兄
忍唔住買左禮物
即刻探獅子
獅子大王與愛妻, 佢仲有一個老婆不過失寵要呢埋山洞入面
小慈就買左隻 Meerkat, 長長瘦瘦似晒佢
不成文規定, 獅子對面一定養斑馬
仲有斑馬線
Fish Spa 原來係河馬引入架 :D
今日決定要行晒成個 Zoo!!
要去我地上次冇去冇玩既地方
有發現! $10 跳超高彈床, 弟弟已經彈左上樹頂咁滯
行左咁耐, 係時候要做 D 刺激既野
Yeah! Singapore Zoo 入面係有得玩水架! 有備而戰帶埋泳衣 ^^
表情無價
等緊咩?
大桶水滿瀉喇~~~ 走呀!!
玩完水即刻覺得肚餓
名符其實既 Kids World, 諗都冇諗過呢度竟然可以餵山羊!
小慈好愛錫山羊 BB, 但其他羊絕對係欺凌, 為左爭食成日用角摌走小羊, 小慈唯有用晒雙手, 分散大羊既注意力
食到喇!! 山羊 BB 你要快高長大呀!
繼續參觀 Wild Cat Zone, 呢隻係山獅
勁開心, 花豹落黎飲水, 就企係小慈前面! 呢張相小慈影架, 叻叻!
犀牛兄
大鼻馬騮個樣令我諗起法國人
下午天氣開始熱, 我地探埋北極熊 Inuka 同企鵝就探晒全個 park 所有動物了, 好勁呀!!
Shopping 時間
呢隻木長頸鹿同我地屋企個隻好似呀!
夜光小慈
揀來揀去都係鍾意公仔, 今日既戰利品 ^^
行程繼續, 我地轉場玩了~~ to be continue


text:
身高及體重
因為上個月去了睇醫生, 所以就知道原來陶寶B已經12.7kg(28磅), 呢個月同陶寶B出街都已經沒有用i-angel了, 因為真係好吃力呢. 所以今個月最大成功就係出街時, 佢已經會乖乖自己行(除了好眼瞓時就要抱抱), 所以現在出街時少了一樣嘢帶出外, 又向出街方便邁進一大步了.
食量
今個月陶寶B成功可以一齊同大人同檯食飯了, 因為之前機本上都係先餵陶寶B食飯, 之後到大人返整屋企後才到大人開餐, 所以基本上係分開食呢. 但係莎拉發現每次同陶寶B出街食飯時, 佢同大人一齊食時反而食得更加開心又食得多, 所以今個月就慢慢轉為一齊食. 如果食麵類, 陶寶B會好叻叻自己食晒, 唔駛人餵, 因為佢用叉既技巧比較好; 而如果食飯類, 就麻煩啲, 畢飯既技巧唔多叻, 食到一半就會無耐性, 所以後期既半碗就可能要餵埋佢. 不過莎拉都已經好感恩了, 因為起碼唔駛追住佢餵飯或用ipad送飯. 食物喜好放面, 都起碼沒有偏食, 不過蔬菜類, 就好鐘意食菜芯芥蘭, 瓜類及其他菜例如莧菜, 菠菜就唔多like, 呢一方面真係要慢慢訓練改變先得. 至於魚及肉都鍾意食, 叫做都好平均.
活動能力
今期教識佢"kiss kiss", 陶寶B就會咀咀媽媽, 真係好Sweet呢! 問"where is your head, toes, tongue, finger 時可以清楚指出, 不過面上既五官就好多時會指錯. 上了3次言語治療後, 流口水情況有回顯改善, 以前全天都要用口水肩, 而家有時只係晚上才需要用. 而說話方面, 雖然莎拉能聽得明既字仲係好少, 但陶寶B所發出的音名句子明顯地多了好多, 有部份音仲係之前未聽過的. 試過同佢repeat地講"I love you", 佢好努力咁嘗試copy講, 仲要係repeat地講幾次, 雖然發既音原全不準, 但明顯地佢係想模仿說話. 另外係言語治療時教識佢"吹"呢個動作, 而家仲會吹笛來練習改善言語問題.
作息時間
平時陶寶B晚上約9點半就會飲奶瞓覺, 但今個月開始愈來愈夜瞓, 成10點都仲好似好精神, 不過就算佢好似無咩睡意, 莎拉都會同佢入房瞓, 因為小朋友夜瞓始終都唔好. 或者午睡既時間可能需要減少, 咁樣夜晚就可以早啲睡覺了.
健康
月初試過無啦啦無燒2天, 去了睇醫生, 但因為沒有任何其他病徵, 所以都唔知係咩問題. 不過病果幾天就好似唔想食嘢, 連佢平時最鐘意食既餅餅都唔食, 面仔又好似腫腫地, 所以莎拉懷疑可能係出大臼齒, 不過但係又唔見隻牙仔, 所以都唔知係咩事, 不過唔緊要啦, 而家都沒有事了, 就當係小病是福啦.


text:
睇到有朋友係自己blog度講10年,令我諗起宜家日日電視都講緊10年呢個話題,我都好想係呢個時候諗下我10年前做緊d咩 1997年18歲,覺得自己真係大個女,自己去拎身份證,因為當時太樣衰,所以張身份證真係好核突,我係十分唔願意既情況下比返我張兒童身份證d職員,真係有d後悔我冇copy一張做留念,因為11歲個張身份證真係幾靚女架,卡卡(好彩因為有智能身份證既出現,我終於可以係上年拎過一張新身份證,仲要影得都ok既,好過18歲個樣,嘻嘻) 97年既上半年我記得係過得好胡混,因為當時係過緊honeymoon form 6,唔知點解以前d人會話form 6係honeymoon架,其實升左上F.6應該仲要比心機過考會考,因為d野真係深好多,難好多,但係我呢d懶人又點會努力讀書呀,考完會考好似就完左咁,升上F.6係我意料中事,一直都覺得可以憑住我自己既小聰明又可以過關,加上我要係pure math上面鋒芒畢露,所以我只專注pure math同applied math,其他既科我真係好冇心機,最終就搞到大學時讀唔到一d想讀既科,同埋係97既上半年,我居然好認真咁暗戀一個同學,佢好叻,佢樣樣野都好突出,係得pure math我係可以好過佢,所以我更加努力讀我既math去教呢個男同學,爭取多d傾計既機會,不過好境不常,雖然我都feel到佢對我都有d野,不過佢F.6尾就話要移民,所以同佢亦都從來冇開始過,不過因為呢個男同學,令到我有努力讀過書,所以由不嬲都係考十幾既我,冇端端考到個第8返黎,仲要係同佢一樣(佢不嬲都係考三甲架,不過因為移民,佢都冇咩心機考最後呢個試),呢次係我中學階段入面考得最好既一次,簡直係奇跡. 亦都因為呢個男同學,我開始成日上網玩,因為我想夜晚都同佢ic蕉呀嘛,點知就係呢個時候,識到我第一個男朋友,唔諗都真係唔記得,原來我同佢識左10年,原來10年係過得咁快,初初開始既時候,大家又點會諗到,10年後我已經嫁左比我深愛既肥豬,而你,我唔知你仲係唔係同緊一個由唔愛變極愛既女人一齊,總係唔知點解曾經心深過既情侶點解分手後一定要變成陌路人呢?不過無論有冇答案都好,我都唔會介意亦都唔會深究,總之宜家我日日都有一個極愛我既老公同我一齊,我就好心滿意足,我係呢一刻,真係覺得自己過得好開心,好幸福,同肥豬結婚係我人生中其中一個成就(因為我將會有更多更多成就,所以呢個係我其中一個,不過無論將來係比宜家好定係比宜家差,我都相信只要有老公係我身邊,我就已經夠了)!!!
至於97既下半年,我呢d懶人先識死囉,覺得好似好快就A-Level但係又樣樣野都好似唔係好識,同埋跟本係唔夠時間教書架,我最叻既pure math,F7先死去教differenation,F5個底已經唔係太好既我,宜家覺得呢個topic好難好難,到真正考既時候,我又因為太想呢part可以好d,所以花左好多時間去讀,搞到algebra個一part好似洗左腦咁,連自己最有信心既一part都衰埋,仲成日妄想自己可以pure math攞B,真係發夢都冇咁早喇,至於applied math,其實不嬲都讀得好好,我真係handle得到,好衰唔衰,升左上F7,教我地個亞sir冇端端轉校,變左個唔識教math既廢柴教,咁死得啦,applied出面好少地方有得補習,你叫我自己讀咩,我連少少background都get唔到,我真係好難自學架喎,下半年就係o係惶恐之中過渡,轉眼間好快就去到1998,1998年係入左地獄BU既一年,呢3年令到我唔想再讀書,亦都令我冇信心再讀書,稱之為夜暗3年,過左呢3年,好似就開始好返少少喇.
Wednesday, June 27, 2007
回歸10年
睇到有朋友係自己blog度講10年,令我諗起宜家日日電視都講緊10年呢個話題,我都好想係呢個時候諗下我10年前做緊d咩 1997年18歲,覺得自己真係大個女,自己去拎身份證,因為當時太樣衰,所以張身份證真係好核突,我係十分唔願意既情況下比返我張兒童身份證d職員,真係有d後悔我冇copy一張做留念,因為11歲個張身份證真係幾靚女架,卡卡(好彩因為有智能身份證既出現,我終於可以係上年拎過一張新身份證,仲要影得都ok既,好過18歲個樣,嘻嘻) 97年既上半年我記得係過得好胡混,因為當時係過緊honeymoon form 6,唔知點解以前d人會話form 6係honeymoon架,其實升左上F.6應該仲要比心機過考會考,因為d野真係深好多,難好多,但係我呢d懶人又點會努力讀書呀,考完會考好似就完左咁,升上F.6係我意料中事,一直都覺得可以憑住我自己既小聰明又可以過關,加上我要係pure math上面鋒芒畢露,所以我只專注pure math同applied math,其他既科我真係好冇心機,最終就搞到大學時讀唔到一d想讀既科,同埋係97既上半年,我居然好認真咁暗戀一個同學,佢好叻,佢樣樣野都好突出,係得pure math我係可以好過佢,所以我更加努力讀我既math去教呢個男同學,爭取多d傾計既機會,不過好境不常,雖然我都feel到佢對我都有d野,不過佢F.6尾就話要移民,所以同佢亦都從來冇開始過,不過因為呢個男同學,令到我有努力讀過書,所以由不嬲都係考十幾既我,冇端端考到個第8返黎,仲要係同佢一樣(佢不嬲都係考三甲架,不過因為移民,佢都冇咩心機考最後呢個試),呢次係我中學階段入面考得最好既一次,簡直係奇跡. 亦都因為呢個男同學,我開始成日上網玩,因為我想夜晚都同佢ic蕉呀嘛,點知就係呢個時候,識到我第一個男朋友,唔諗都真係唔記得,原來我同佢識左10年,原來10年係過得咁快,初初開始既時候,大家又點會諗到,10年後我已經嫁左比我深愛既肥豬,而你,我唔知你仲係唔係同緊一個由唔愛變極愛既女人一齊,總係唔知點解曾經心深過既情侶點解分手後一定要變成陌路人呢?不過無論有冇答案都好,我都唔會介意亦都唔會深究,總之宜家我日日都有一個極愛我既老公同我一齊,我就好心滿意足,我係呢一刻,真係覺得自己過得好開心,好幸福,同肥豬結婚係我人生中其中一個成就(因為我將會有更多更多成就,所以呢個係我其中一個,不過無論將來係比宜家好定係比宜家差,我都相信只要有老公係我身邊,我就已經夠了)!!!
4 comments:
- 竹太 said...
-
我同你一樣兒童id card影得好靚, 成人id影得好樣衰, 而smart id係好過成人id o架~ 嘩哈哈!!
- June 27, 2007 4:26 PM
- Nic Nic said...
-
係呀,係呀,18歲張id真係超樣衰,真係好彩有智能身份證既出現咋,我真係有一期係好想扮唔見身份證再去影過張架,哈哈
- June 27, 2007 4:38 PM
- janet said...
-
通常入U唔係好開心架咩? 點解係入咗入左地獄? 仲要係夜暗3年?
- June 28, 2007 9:34 AM
- Nic Nic said...
-
因為我一直都想讀business,唔想讀maths架,入左maths都算啦,以為自己係呢方面真係好叻,點知同d仲著住80年代衫既書蟲一比,我係好不外如事,點讀都唔會同佢地一樣,又因為學校係line cruve既,我呢d永遠都係排最底,真係好灰架,畢到業都偷笑呀
- June 28, 2007 10:07 AM


text:
早前喺書店 "打書釘" 時,隨手拎起歐陽應霽本《 快煮慢食 — 十八分鐘味覺小宇宙 》嚟睇,揭到一頁係教整日式咖喱,於是好奇咁望多兩望,睇吓佢用嘅材料同我平時用嘅同唔同.點知一睇,果然又有得著,佢除咗用一般水果之外,仲用咗新鮮菠蘿同提子乾,於是就令我諗起雪櫃果包提子乾.其實包提子乾係我老豆之前用嚟浸酒用剩嘅,擺咗喺度好耐都無用到,都唔知點處理好,反正好耐都無煮過日式咖喱喇,就跟 "阿齋" 個做法去煮啦!
材料:
蘋果
南瓜
薯仔
紅蘿蔔
白洋蔥
紫洋蔥
提子乾
罐頭菠蘿
調味料:
鹽
糖
日式咖喱磚
我平時多數係用 S&B 嘅咖喱磚 (辛口 ),因為好味啲.
未加咖喱磚落去之前,原本啲顏色好靚 o架!
蘋果批皮後去蒂,去核;南瓜去皮,去瓤;薯仔,紅蘿蔔刨皮;洋蔥去衣;提子乾預先浸水至軟身;罐頭菠蘿要瀝乾水份,而浸住菠蘿嘅糖水就留用.做好預備功夫後,將所有材料切丁備用.
燒熱油,先爆香洋蔥,炒到有些微軟身就盛起;跟住就爆一爆紅蘿蔔,南瓜同薯仔,先盛起南瓜同薯仔,留番紅蘿蔔喺鑊度,之後加入水,冚蓋煮到 5成熟時,就將南瓜同薯仔回鑊一齊煮腍.當三樣材料都煮腍之後,就加埋啲洋蔥,蘋果,南瓜,提子乾同菠蘿落鑊一齊煮,呢個時候順便加埋鹽,糖落去調味,兜兩兜後就加埋咖喱磚,當咖喱磚開始煮溶時,鑊內嘅水份會即刻變到好稠,甚至會黏底,所以記得加埋罐菠蘿糖水落去,再煮多約 5分鐘,咁就 OK 啦!
P.S. - 我自己就用罐頭菠蘿代替新鮮菠蘿.
- 切好嘅蘋果同薯仔如果唔係即刻煮,最好先浸入鹽水內,以免氧化變色.
- 南瓜千祈唔好太早落,因為佢係最快煮熟嘅,煮得太耐就會溶哂!
- 煮日式咖喱嘅最佳配搭係蘋果.


text:
2013年5月29日
Vinylmation狂熱! 另一種交換樂趣!
上年無啦啦開始咗收集徽章呢個小嗜好,之後去到上個月,我又第一次參與咗 徽章交換同樂日;然而,近期我突然又多咗一個新嘅小嗜好,就係 Vinylmation「型」像交換!
點解又會開始交換 Vinylmation 呢?咁就要返返去5月17日,由 迷離莊園 開幕當日開始講起;嗰日我同朋友響 迷離珍藏店 瘋狂掃貨,最後超過咗指定金額,獲贈四個 Vinylmation「型」像.
然後,去到上星期六,我去樂園玩嘅時候就拎咗其中兩個 Vinylmation 入去,打算交換.最後我就響嗰日展開咗首次 Vinylmation「型」像交換!以下呢兩個 Vinylmation 就係嗰日嘅收穫!
講到 Vinylmation,我第一次買 Vinylmation,係因為樂園推出呢兩隻 Duffy迪士尼小熊「型」像!
而當時仲做緊特別推廣,買任何 Vinylmation 會送多一個指定嘅「型」像,於是我就擁有咗四個...
第二次買「型」像,係俾「奇妙處處通 會員獨家」呢個賣點吸引,嗰陣係首次出現會員獨家商品.
而家我一共擁有九個 Vinylmation,其中有六個都係免費獲得嘅,只得三個係真係俾錢買!樂園經常送出 Vinylmation「型」像,係唔係代表呢個系列嘅銷情並唔係咁理想呢?
依我所知道,其實 Vinylamtion 響美國嗰邊亦都冇徽章咁受歡迎,可能都仲需要多啲時間推廣.不過,佢地都推出過好多好得意嘅 Vinylmation,有部份我都幾喜歡,不過都係睇下好啦...
我諗 Vinylmation 未能成功吸引Fans們,最主要嘅原因,係因為比起徽章難儲好多... 交換徽章,我地可以好方便咁將徽章放響一條掛繩上,一次過展示哂,而 Vinylmation 就唔得啦;另外,每套 Vinylmation 一共有十二款,先撇開十二個嘅價錢,要搵齊咁多個都有一定嘅難度.所以我暫時都唔會太投入於收集 Vinylmation,用免費嗰幾個交換就可以了,哈哈!
訂閱: 張貼留言 (Atom)


text:
響每次嘅特別節慶活動開始之前,園方會慢慢逐步逐步響樂園入面設置不同嘅節日裝飾.不過,最令我佩服嘅係,響每次活動完結嘅之後嗰日,所以佈置已經可以消失得無影無蹤.佢地驚人嘅速度,之前已經見識過... 但昨日一入去就見到一樣野,真係令我佩服得五體投地!估唔到短短三日,園方清走哂所有 黑色世界 嘅裝飾之餘,更加已經將巨型聖誕樹豎立響大街上!
詭墳學院 消失了,冇得返學啦... ( 我影呢張相嗰陣有位強國人望住我,可能諗緊我響到影咩.XD )
中央廣場 嘅學院花園都唔見咗... ( 學院花園係我響故事作出黎,但我都唔知呢個位個裝飾叫咩... )
黑色力量都開始遠離 太空山,夜晚嘅燈光由綠色變返做紫藍色;飛越太空山 亦會響11月7日返黎!
黑色馬戲班 撤出 探險世界,下年究竟仲會唔會返黎呢?我都係比較希望呢個位可以變成新園區... 唔知班主佢地走之前有冇順便去埋 灰熊山谷 玩下呢?呢條路對正個入口,好方便,哈哈!
我好多時都只係將著眼點放響幕前演出嘅演藝人員,但其實幕後嘅演藝人員都為樂園做咗好多野.一班為樂園增添裝飾嘅人員,我相信佢地響深夜係分秒必爭,所以都趁呢個機會多謝佢地.期待之後可以陸續見到 雪亮聖誕2012 嘅裝飾同埋佈置響樂園入面出現,迎接呢個咁溫馨嘅節日!


text:
2013年5月3日
Pixar動畫 X Uniqlo 主題T恤
尋日就講到響試玩嗰日買咗一條 迷離莊園 童裝短褲俾 巨大Duffy,反而自己就未有收獲... 不過,前兩日行行下街,走咗入Uniqlo店舖,有一個特別發現!就係 Pixar 動畫作品主題T恤!
作為一個 迪士尼 Fans,見到咁多以不同 迪士尼朋友 設計嘅T恤,當然對呢啲T恤好有興趣!最後我買咗四件T恤,滿載而歸!而每件衫都附有一個招牌,印有好多 Pixar 創作嘅 迪士尼朋友!
曾經同大家分享過,響眾多 Pixar 動畫作品當中,我最鍾意嘅,就係 《太空奇兵 威‧E》.
四件T恤入面有兩件都係同呢齣動畫有關!第一件就有 EVE 做主角!好似一隊機械人軍隊,哈哈!
有 EVE,梗係唔少得 Wall‧E 啦!另一件T恤就係由佢做主角,佢仲拎住咗電影入面嘅植物添!
下一件T恤就跳到去另一齣動畫《反斗車王》,其實我本身對呢堆車冇咩興趣,唔係太喜歡佢地;直至前嗰排睇咗《反斗車王2》,覺得又唔係想像中咁差!但最重要嘅係,我好鍾意呢件衫嘅畫風!
最後一件T恤就用咗一齣我都好鍾意嘅 Pixar 動畫作品做主題,《Ratatouille 五星級大鼠》!T恤上面可以見到主角 老鼠味王 落緊調味料!仲有註明「Master Chef at Work 大廚工作中」 !
Uniqlo經常都會同 迪士尼 合作,推出過多款T恤,今次又用咗 Pixar 動畫做主題,真係有眼光!佢地啲衫設計得幾好,亦都好抵買!有興趣的話可以去店舖行返轉,話唔定都會有收獲架!
訂閱: 張貼留言 (Atom)


text:
早年我都對這個尖沙咀首都商場有興趣,200萬入場費,做下小生意點都得,現在好彩無買.我估計若干年後,成間商場都再被收回,再從拍,歷史再度從演.
大陸有啲較偏嘅地方早幾年係咁起樓,結果供應大到無倫,加上近一兩年中國經濟放緩,於是賣唔出,結果俾人叫鬼城.勢估唔到,香港有個地方都有咁情況,不過並非住宅而係商場,呢個就係尖沙咀首都廣場.
首都廣場喺漆咸道南百樂酒店旁,若然你走去行行,會發覺個場好乾淨,燈火好光猛,舖位間隔又好整齊,兼夾行得好舒服.點解會咁正?實情係因為九成半以上舖位冇人租,更加冇人行商場,因為冇人,所以咪乾淨,所以咪夠光線,所以條走廊即使好窄,行走時絕對唔會膊頭撞膊頭.
捉買家貪平心理
搞到個場咁,罪魁禍首都係個賣家,佢只係諗點賺到盡,從冇想過接手班人.當初業主拆售時,竟然可以賣個滿堂紅,完全係捉到人類最基本心理,就係「貪平」.佢將個場間成幾百個得幾十呎商舖,雖然呎價好貴,但因為舖位細,總體銀碼都係兩百零三百萬,一般人都唔難負擔,賣家仲話提供兩年租金五厘保證,加上當時香港舖市旺到無可想像,於是啲人覺得拎三球可以喺老尖做舖主,仲有兩年租金保底,點會輸呀!於是咪搶住買,到最梗係領嘢.
個場最大問題係啲舖嘅間隔,全部隔成幾十呎舖仔,唔知可以做乜生意,你話做服裝,連個試身室都放唔落,你話做飲食,根本好難放啲餐廚用具,就算你想賣吓精品,都細到冇地方擺東西,除非你買三四間舖打通咁又另計.但既然係針對啲小買家,極少有人有能力買幾個舖打通.
老實講,搞啲有幾層樓嘅商場仔,好多時會喺最高一層開間大型食肆,例如整間稻香或者大型快餐店,當然租金會好平,願意收平租目的只有一個,就係可以帶旺人流,將啲客人扯上最高樓層.當佢食完飯飲完茶,通常會逐層行落樓,人性係咁,你又會順便行吓個商場,於是乎咪可以帶動人流.但首都廣場賣家一早只係諗賺到盡,點會理呢啲嘢.
隨時熄燈關門
搞細商場好多時要有一個主題,例如賣電話又好,賣電腦又好,咁先易聚人,但今日冇人去統籌,小業主又各自為戰,想搞主題都唔容易.再講,個場啲舖細到咁,要搵個行業啱做主題,其實都唔容易.
另外,今時今日搞商場,推廣宣傳好重要,一時要請明星撐場,一時又要搞乜乜展覽,又或舉行啲生鬼活動,更要周不時抽獎送禮.好可惜分拆商場己經賣散,大業主都收夠籌走人,仲邊有閒情逸緻去搞呢啲嘢,活動冇人扯頭纜,你話小業主點搞?
Loser咁睇,若然當初賣家冇話送管理費,或者只係送一個期限(當然唔會係一萬年),加上租金保底到期,咁個商場部份業主好可能唔交管理費,結果管理公司退出,隨時變成烏燈黑火嘅商場,最終係點,咪真真正正連鬼都唔去嘅商場囉.


text:
Tuesday, December 4, 2007
大有收獲!
首先係Yokki小姐帶我去「峰壽司」食野,說來慚愧,我都係第一次去峰壽司食野;食左火炙饅魚,花之戀,硯仔麵豉湯等等全部都好好食!最後食左一個吞拿魚刺身,d吞拿魚極之唔新鮮,如果今日心情唔靚絕對會叫佢換過碟,根本唔應該畀d咁唔新鮮的野人食(無論幾多錢),我覺得佢係destroy左我美妙的一餐.
之後同Yokki一齊係崇光同埋銅鑼灣地帶買野,佢買左兩件衫,但係我就無收獲,但係我已經決定入手以下單品:
.銀色閃石項鏈──無即刻買,但係諗下諗下都好想買!易襯,而且咩季節都岩戴,最重要係夠閃,岩我!
.2對過一百元的絲襪──好靚既絲襪!女人街好多幾十蚊一對的絲襪,都好trendy同colorful,但係就無呢d較貴絲襪咁舒服同精緻,出左糧,一定要買兩對畀自己!
.一個輕的真皮 / 仿皮手袋──我的袋太casual喇!唔岩返工!之前幾百蚊個卡片套都買得起,無理由唔捨得買個袋黎用囉,都唔合邏輯:P
衫就唔想買住,因為要整理返d冬天衫先知自己需要d咩衫,但係我唔會因為跟trend而改變自己既style啦,最緊要著得舒服,好睇同開心!:D
報告完畢~
1 comment:


text:
講起香港嘅電視,真係千言萬語不知從何說起.
話說當年我屋企只會睇無記而唔會睇亞視,直到有日出咗以下一段新聞:
1992 年飛虎隊圍攻荃灣中心(一)及(二).
依段新聞今日被譽為香港新聞最輝煌一頁,而無記記者被貶為少爺兵,亞視記者升格為爛頭卒,我亦因為咁同屋企講不如睇亞視新聞喇,結果係:「亞視做啲野唔洗睇都知唔得喇」.之後亞視努力做出 《 再見豔陽天》,《精武門》,《食神》,《我和殭屍有個約會》系列,《縱橫四海 》 ,《 尋找他鄉的故事 》 等有質素節目,結果還是一樣,我得到嘅回應都係「亞視做啲野唔洗睇都知唔得喇」.依個情況相信唔只係我屋企發生,因為亞視嘅收視率亦未見可以無記一鬥.
人地努力咁耐攪咁多野都唔可以扭轉敗局,年年蝕錢.結果要賣盤俾大陸佬做大陸喉舌,劇習制作進入停産地步,而無記就繼續做千遍一律嘅垃圾節目,因為連唯一競爭都無埋.有如今嘅局面,香港人有無反思過自己有無反思過除咗係政策問題,有今日嘅局面自己都要負好大責任呢?做咩當年人地努力嘗試嘅時候唔俾機會人要死守無記呢?慣性收視就正正係香港人有抗拒改變嘅固執心態所做成,香港人真係會欣賞創意定係到最後都只係想睇千遍一律,就算唔睇幾集都跟到佢嗡乜嘅電視劇呢?如果香港人仲係持住依種抗拒甚至恥笑創意者嘅心態,我相信香港無論電視,甚至電影,音樂等都只會不斷走下坡!
原文


text:
午餐食得飽飽,但行兩行又已經口痕
去到金鐘又想食下甜野,但好多間on list既其實已經試過
心郁郁想試新食店,唯有周圍行下睇下啦
亂行一通之下竟然俾我發現左呢間餐廳
細閱餐牌後原本係想試佢地既Cake Set
但店員指蛋糕係外面攞貨唔係自家製,而且少客揀就暫停左
冇所謂啦咁試下其他野:^)
不過我覺得直接封左果欄更加好,避免有誤會啦
香蕉麵包配乳酪
上桌賣相真心差左d,香蕉麵包係深啡燶黑既色水
講真未食已經驚係伏,唔知會唔會係又乾又苦:^S
要安定心神先,食左一旁既香蕉乳酪先啦:^)神速秒補Serotinin
Yogurt夠凍,唔係冰既程度但唔係暖熱半溶出哂水咁
香蕉味自然又夠清,仲食到有香蕉果蓉
乳酪帶酸,creamy得黎唔會膩,細滑開胃
然後我地就黎挑香蕉麵包啦!!!!!
入口……咦外層幾脆口喎:^0000
膿黑既部分又未至苦焦,卻是帶點焦香
香蕉味感覺好自然,麵包心係綿軟濕潤,未覺油膩
咁睇黎真係個賣相問題啦……
因為我知唔少人係會去除燶焦部分先食既,好似健康d
但就失去左焦香微脆既美味/__>
環境真心幾正幾舒適
我係下午茶時段去既,當時個場都幾靜
附近上班族通常都係番緊工就梗係啦xdddd
仲要有得坐窗口位,落地玻璃有景有光線,感覺幾舒服
順帶一提,睇到佢地早餐有優惠
惠顧食品+$1就有Drip Coffee


text:
中環在線:康宏主席與同事巴西睇波
王利民買中世盃假飛
■真假門票分別不大,只係貨幣唔同,睇真啲,真嗰張中間係有堆數目字.
■王利民跟同事去巴西睇世盃,竟遇不快事.
跑過撒哈拉同北極馬拉松嘅康宏(1019)主席王利民最近飛去巴西睇世界盃又有奇遇,不過係唔愉快嘅遭遇.話說佢跟同事一行17人飛去巴西玩,其中一個行程係入場睇前晚阿根廷對荷蘭嘅世界盃賽事,點知入場時被發現有4張門票係假,王利民入到場,有4人就敗興而歸.
康宏為獎勵表現優秀嘅同事,斥資過百萬元(每人團費超過10萬元),請佢哋到巴西8天遊,佢哋可自費帶埋親友去,連埋王利民,一行17人本周一出發,前晚原本高高興興準備入場睇阿荷大戰,點知拎住啲飛去到球場門口,被保安扣留咗大概20分鐘,保安返嚟就話畀佢哋知有4張假飛,其他人可以入場,4人冇得入.
與太古旅遊斟賠償
佢哋呢個旅行團係幫襯太古旅遊,太古旅遊透過公關確認有呢件事發生,領隊將按照守則喺當地報案,全部門票都係向同一門票代理商購買,暫時都唔清楚出現假飛嘅原因,太古旅遊正等候代理商回覆,作進一步跟進.
單靠肉眼睇,真假門票分別不大,只係貨幣唔同,真嗰張,中間亦有堆數目字,唔認真睇未必留意到.王利民話,佢哋都冇諗過手持假飛,冇特別比較每張門票,被人扣留之後,假門票亦被充公,所以根本冇辦法自己再去分辨真偽.
其實王利民原本手持假飛,入場前有同事想跟佢調位,反而換走咗佢張假飛,佢同事當然傷心到死.
聽聞,佢哋𠵱家仲跟太古旅遊傾緊賠償,不過點樣賠,應該都彌補唔到一場世界盃四強賽事啦.
李華華
mailto:[emailprotected]
[emailprotected]
中環在線 - 李華華 舊文


text:
( 29-feb-2012 wed )
又係潮濕天氣 瞓幾多都會攰 真係飲完咖啡都無咩 mood 想番工添 ~
9 點幾平安鐘又打黎 媽咪又氣速頭暈入院 今次又係喺觀入察病房先 咁都好 代表無咩嘢嘛 ~
晏晝出去行陣再買嘢番菇場食 出去行下真係唔錯 不過我成日最驚就係亂咁買嘢囉 ~
嘩 眼瞓都丫 我 me 埋眼真係可以瞓得着呀 之後家姐打黎話媽咪出咗院 感恩呀 媽咪只係個腎唔太好 但唔駛食藥 & 洗腎 同埋胃脹影響 所以開咗 d 藥比佢就番得屋企喇 ~
放工去九龍城睇中醫 本來想行去 不過太大風都係唔行 好易病 但搭的士又唔想 所以搭巴士喇 ~
去到九龍城買埋嘢先睇中醫 但我覺得呢個中醫好似麻麻地咁 所以食埋呢幾劑唔睇 lu ~
番到屋企 7 點 即刻開機洗衫再煮晚餐 食完就熨衫 今晚里奧大人 9 點先收工 所以我煮埋麵比佢先沖涼 ~
唔知係咪未沖涼 覺得周身唔舒服 所以心情有 d 唔好 同里奧大人講話 如果佢咁夜先食 叫佢自己洗埋碗 我唔會洗 我好攰呀 咩都分兩次做咁 佢話好 不過話完佢又覺得自己好衰咁 所以佢食完 我拎碗入廚房洗埋 佢以為我未洗 所以走入黎廚房準備洗碗 佢估唔到我咁快洗好呢 ~
是日懶餐 - 齋滷味 + 炸魚皮 + 炸魚皮角
齋滷味 - $22/盒 ( 細 ) 我只係鍾意食酸齋 & 齋鴨腎 不過呢間麻麻 因為酸齋比較乾 齋鴨腎又好乾好硬 咬完一粒個口已經好攰喇 ~
炸魚皮 - $10/包 好脆呀 同埋我鍾意薄身炸魚皮 ~
炸魚皮角 - $56/斤 買咗 8 塊 ( $23 ) 雖然唔腥 不過都幾鹹囉 但鍾意個口感 唔鍾意好似魚片咁薄身咁呢 ~


text:
2016年1月13日 星期三
午餐在金滿庭
43 則留言:
全部都好岩我胃口!尤其個蔥油餅😍😍回覆刪除
全部都好岩我胃口!尤其個蔥油餅😍😍回覆刪除
- 回覆
呢處樣樣都唔錯~刪除
九龍灣的食肆一般都比較貴些!回覆刪除
不過至緊要就是能吃到心儀.回覆
呢間水竿準唔錯.刪除
好味道就得啦,近年香港的上海菜都很貴.回覆刪除
好似好多返工一族嚟食回覆刪除
想食個糖醋魚, 係咪好似咕囖肉咁, 不過係用魚?回覆刪除回覆
烤夫如果煮得好,好好味㗎回覆刪除
好掛住小籠包,好耐冇食過喇回覆刪除回覆
呢間小籠包做得好食呀~刪除
這商場的食肆大都好貴 .回覆刪除
請問碟烤夫是否前菜.回覆刪除回覆
唔係㗎,要自己點㗎.刪除
個蔥油餅好正咁喎!回覆刪除回覆
蔥油餅好味,但始終比較肥膩.刪除
個蔥油餅好正咁喎!回覆刪除
有人唔食小籠包!回覆刪除回覆
我阿仔食素,有肉唔食,魚佢都冇食.刪除
呢間真係幾好味, 上海菜黎講好過上海婆婆好多!回覆刪除回覆
的確好過上海婆婆刪除
下午茶好抵,不妨一試.回覆刪除
蔥油餅望落唔係油淋淋,啱晒我!回覆刪除回覆
蔥油餅好味,但始終比較肥膩.刪除
POPCORN 都有~我哋都成日去食~因為少人~實有位~回覆刪除回覆
我去過,不過乜呢間咁好味.刪除
看相片,啲菜式都好好味 !回覆刪除回覆
呢間算唔錯,幾好味.刪除
銅鑼湾那間都唔錯!回覆刪除回覆
銅鑼湾果間未試過.刪除


text:
做公營機構既HR係比offer方面好輕鬆,跟足pay point,無得討價還價,拎起手打電話好放心跟contract講解一次所有terms & conditions就搞店,對方係我地出招聘廣告時已經清楚人工有幾多,如果一早覺得唔係心水既價位,就連申請既時間都可以慳番,方便彼此.
壓價既offer你以為只會出現係有番咁上下人工既post就錯啦,小熊曾經有個舊同事阿菲一齊初出道做Assistant,做左兩年,為左想學all round既HR工作,膽粗粗去搵工,只要可以有大啲既發展機會,即使都係做Assistant亦唔太介意.話晒叫做有兩年工作經驗,而且要返埋星期六,人工點都唔可以平過咁蝕底!咁諗都好正常姐!
轉工過程似乎好順利,申請完好快就有電話通知interview,間公司係香港黎講算係大規模,理應compensation package唔錯,有生日假,婚假和考試假,講到好注重員工既work life balance咁.過左interview,阿菲幾有信心會請佢,仲唔停口講由大門一直行入去meeting room時睇到員工工作環境幾好,雖然座位細左啲,不過岩岩裝修完,好新淨,又用左好多玻璃門設計,透明度好高,感覺開揚舒服.
果然意料之內兩日後就收到offer,人工係阿菲既預期,所以算係一口答應左,快快手遞埋辭職信.點知……就係當晚,放工後再收到HR電話,「唔好意思,阿菲小姐,我地而家準備緊你份合約,人工方面呢……因為新一個財政年度公司budget緊絀,會有少少調整.」係人聽到都心知不妙,咩調整?一係減人工,一係減福利架啦!「係咁既,本身傾左你既人工係一萬二千蚊,而家會調整到一萬一千五百蚊,請問有無問題?」,呢個藉口令阿菲惱羞成怒,佢轉工都不過加二千蚊人工,減五百蚊絕非小數目,真心想問句︰「每個月減個小薯仔五百蚊究竟幫到公司啲咩呢?可以買多幾罐咖啡粉啊?」
但信已遞,走唔番回頭路,又唔想有「真空期」,唯有忍痛含淚答應,一心希望將來學多啲新野搭夠呢個缺憾啦.到番新工個日,填好晒入職文件後,新上司就帶佢「遊花園」,點解個HR部門唔係上次interview果個building度既?點解要係另一座又殘又舊個天花仲甩緊灰既細房度做野?點解啲同事個個welcome佢都無厘神氣既樣?點解上手淨低一大堆未分類既file未handover就閃左?
「點解一切唔係我預期咁既樣?我係咪做錯決定?點算好?」阿菲腦裡面一直盤旋住呢個疑惑.
係佢在職既頭一個月,已食左兩次散水餅,吹出黎既風係話因為頂唔順工作量同人工唔成正比而走,成個office瀰漫既氣氛同士氣好差.佢曾堅信可以學到野既念頭慢慢變得好模糊,日日接新野做,上司發晦氣口頭講完就算,無checklist無sample俾下屬仔細跟著做,一整錯或者個draft 既字眼唔岩佢心水就藐嘴藐舌.同時間,又要經常加班執上手亂七八糟既手尾,唔夠訓令佢脾氣變差,仲要忍受完全無system可言既工序,學到啲咩?咪就係一片混亂中點樣趕deadline同提昇EQ!忍左三個月,枱頭放左封過probation既信,一蚊都無加,一句讚賞都無,唔知點解係個一刻,阿菲徹底失望了,「奉獻」左三個月既時間如同白做.
忍唔到唔等於輸,見識過有幾惡劣都係一種經歷,做打工仔要識得保障自己,一日未簽份合約作實,一日都唔好心急遞信住,而家陷阱太多了.其實打從一開始知道呢間公司連五百蚊都要壓,我一定say no,寧願唔做,你無誠意請我一係就唔好出offer俾我,唔需要用五百蚊試我底線!因為我forsee到,如果今鋪應承得,以後有排俾你恰!
(相片來源:JobsDB)


text:
我地今日第一站去風車村
要由CENTRAAL STATION搭去KOOG ZAANDIJK先
跟住再行過去風車村 (ZAANSE SCHANS)
一出站就有免費地圖,只要拉一拉就會跌一份地圖出嚟
沿住馬路一路行,離遠就見到風車
只要過埋呢條橋就去到風車村,但係好大舊雨雲等住我地
喺橋上面可以見到風車村嘅風車但係天色愈來愈黑
見到風車村歡迎你嘅牌代表我地巳經到達目的地
經過門口果幾間屋,見到無論荷蘭人或者外國人都好鐘意嘅MIFFY,當地人都會用MIFFY嚟做裝飾架
之後我地就向啲風車果邊行過去
點知比我地見到有群綿羊
我地用盡辦法引啲羊埋嚟,經過一番努力,終於引到一隻羊咩咩走埋嚟
隻羊走到我地前面不停咁左聞又聞,對我地好好奇!
無幾耐佢對我地無興趣,仲衰到擰轉身用個PAT PAT對住我地擺尾,好似同我地講BYE BYE你條尾!
繼續行過去睇啲風車,點知個個風車都要入場費,諗住入面都無咩特別,都係喺出面影下相就算.
跟住我地去芝士工場
又比我地見到第2種羊,我地又重施故技引隻山羊埋嚟
之後真係走入去芝士工場,其實都唔係工場係芝士鋪比啲遊客賣芝士.
有好多唔同顏色唔同包裝,不過我地唔好芝士所以無買到.
無咩睇我地就行過隔離木屐工場睇下
現場亦都有示範,師傅會講解點將一舊木頭造成木屐
當然唔少得賣木屐比啲遊客喇,有好多唔同顏色亦有大人同小朋友SIZE,不過好重好大對.
其實風車村好細,如果唔入博物館,2,3個鐘咩都行晒!走果陣見到有間風車屋可以免費入去參觀,我地當然唔會執輸,入去逛左個圈.
我地入呢間風車屋係磨香料嘅,入面無咩特別,只係得啲磨同有大半賣香料嘅鋪面
返到阿姆斯特丹都係烏雲蓋頂
佢有單程同日票,單程€2.7;日票€7.5,仲有其他種類嘅車票,有需要可以上官網睇睇.因為我地今日有好幾個地方會去,所以買日票會抵啲,用法好似八達通咁,上車要"DO"一"DO",落車要"DO"一"DO".
超多人,想搵個空位影張相都有啲困難
啲士多啤梨又平又大粒,仲好香好甜!我地都買左盒嚟食.
隔離有啲平啲細粒啲嘅,不過既然去得旅行,梗係食靚啲喇!
生果檔對面有個花檔,都係見唔到鬱金香,注定係無緣見架啦!
呢個市集除左食之外都無咩其他特別嘢睇,所以我地都係繼續食.一路行之後見到有檔賣燒雞嘅,我地比佢嘅香味吸引,走左埋去.見到有好多後生仔買成隻雞嚟食,但係太HEAVY喇,最終買左兜雞肶嚟食,好熱好好味!
啲燒雞睇落好似好好食,如果有機會下次再去一定會試試.
入場必須滿21歲,入場費每人百七蚊(€17)!
會有一條手帶,上面有3粒褸,綠色果2粒用嚟換啤酒,白色用嚟換記念品〈不過唔係喺呢個展館入面換拎〉.
入面主要講HEIENKEN嘅歷史同不同年代嘅包裝,拎過嘅獎項,製造過程等等
亦有機會接觸以住釀製啤酒嘅器皿
仲有好多唔同背景比你可以影嚟留念,影完仲可以EMAIL去你個私人電郵戶口(完全唔使錢架)
之後當然有得試下新鮮嘅喜力,佢會教你要大大啖飲啤酒,唔好細細啖飲,如果唔係會有苦味架.佢亦會解釋點啤酒要有泡,都幾有趣!
跟住一人會派一杯啤酒,跟住MISS會GUIDE住大家一齊點飲啤酒.
飲左2杯啤酒有啲飽,所以參觀完HEIENKEN之後我地都行下消化下啲啤酒
總之全部都係咸嘢,唔係露點就露械全部都係兒童不宜,所以無一張相可以POST出嚟!(我是但簡左張相再加左啲星星將啲不文嘢遮住,免得被投訴)
頭先餐晚飯唔係食得太飽,所以整返個薯條做LATE NIGHT SUPPER!講真阿姆斯特丹真係好多薯條專賣店,同埋真係好脆好好食!
真係唔知咩人會買呢啲衫著呀
DOM DOM都可以做裝飾


text:
今日係最後一日交居屋申請表,所以我要帶肥仔去〝樂富~房署〞親身遞.
之前肥仔話若然阿B訓左係我地出門口都未醒就唔帶佢去,
阿B係晏晝一點訓左,中途有醒過我拍返佢訓.肥仔2點幾回來後又叫過佢都唔醒,到2點45分我預備好一切差不多出門我再叫佢一次都唔醒,
後來舅母拎左佢奶嘴就半醒和喊,然後我話〝你唔起身我就去街街喇!〞,
佢係到喊我知佢醒就走去抱起佢,然後著好衫就出發.
阿B呢排唔舒服少落街,所以落到街又要抱~肥仔抱.我地去到巴士站阿B落地,
佢好專心睇車,落車唔肯行我抱,肥仔幫我拎手袋,後來拎糖引佢先肯行.
我地離開房署後阿B又要抱,肥仔話早知唔帶佢出嚟!
仲同阿B講〝你唔行就唔帶你出街〞,阿B都冇理過佢,到達商場又用糖引佢行.
行行下又要抱,去到天橋肥仔話〝你自己行到另一邊就請你食糖〞,
跟住阿B就一支箭跑,跑跑下見到又櫈要坐低,因為平時落街我同佢係坐低食餅,
食完再行〝循環不熄〞.
晚餐我決定去肥阿哥家食,我地落車後就行去肥阿哥到,
睇下衰仔唔行扭計喊又被肥仔打.
去到肥阿哥家樓下還未喊完,護衛員和住客見到都笑佢~幾醜怪.
肥阿哥話這個盒〝多舊魚〞,阿嫂同我地看法一樣唔駛整到成身都係,
雖然,係好似浪費唔駛專登買一個咁既盒,但當有時發生時,
你就會諗有個咁既盒就好喇!我話抵日本人搵我地錢~阿嫂都同意.
食完野我洗碗,阿B玩得好開心,所以叫老公幫我影相.
後補 (13 March 2008)
阿B係房署4點幾時食完6安奶,係肥阿哥家見到我拎奶樽去洗又要食奶,所以我地6點幾叫〝麥麥〞時叫多一個開心樂園餐比阿B,佢食左半個芝士漢堡,1/3-1/2杯粟米,約半包Qoo荳奶,跟住8點幾又食左大半碗仔烏冬~短時間內食左好多野.
食〝麥麥〞時我地都叫左半個鐘阿B講〝謝謝〞都唔肯講,之後開心樂園餐有公仔送,我叫佢講〝謝謝〞先比,都叫左佢幾次架!肥仔都聽到,但肥阿哥聽唔到,肥仔用野食引阿B都唔講,始終肥阿哥都係冇緣聽.


text:
頭先聽「夜夜開放」請左張繼聰做嘉賓, 講左一個關於友情同緣份既故事.
佢有個鄰居, 由細同佢一齊長大, 大佢幾年好似大哥哥咁, 2個人感情好好, 大家都覺得對方好叻.大哥哥早D出黎做野, 係警察黎, 成日帶佢出黎威,有車又會成個暑假同佢一齊去沙灘玩,成日鼓勵佢O係娛樂圈發展,唔好放棄要俾心機.有一日佢睇倒新聞有個差人當更時遇襲於是打俾佢叫佢小心D,點知打到去佢話o係醫院,仲好輕鬆咁話佢知醫生話佢有cancer,不過都話自己冇野,之後佢去探脅發覺佢已經入左深切治療部,只係個幾星期冇見,已經見佢甩頭髮,不過身邊仲有部PS2,叫佢一齊打機.
後來出院佢地就一齊去沙灘,仲一齊做gym,雖然口冇講d乜野,不過就好似一齊支持落去,渡過呢個難關.第二年夏天,張又叫佢一齊去沙灘玩,點知佢話等佢好D先.由病發起已經過左3年,張開始忙錄音,大哥哥有日突然約佢食飯,佢話要錄音同做gym改第二日,跟住呢個大哥哥就搵左張細佬,佢地都係一齊大,佢細佬都當佢好似大哥哥咁,食完飯返黎,佢細佬同佢講話佢今日好怪,好似好唔想佢走咁.
過左幾個星期,張接倒另一個朋友既電話,話佢就黎唔得,叫佢快D去睇佢.張o係柴灣趕過去北區醫院,一時間好混亂,最後撥開晒d人衝左上地鐵,之後轉的士,點知第一架拒載,佢已經好急喊晒口咁,跟住衝左上後面o個架,但前一架仲未有客開唔倒車,後來終於有客,點知係一個孕婦,慢慢上.好在第二架的士既司機好好人,知道佢咩事就叫佢唔駛擔心,仲特登開快d.點知去到都係趕唔切,大哥哥既家人等埋佢先一齊入去,佢話入去時都有d驚,估唔到自己會驚,但佢都走左埋去捉住佢隻手,話佢知佢有幾以佢為榮.佢話呢個時候先發現自己咁多年都未捉過佢隻手,亦未同佢講過呢d說話.
對於自己有事出席唔倒佢既葬禮,佢認為係自己人生最大既憾事.佢經常會夢見呢位大哥哥,佢成日話覺得張可以o係呢行有好既發展,一直鼓勵佢,張認為自己可以為佢做既野係以後每次演出都做到最好.
3月13日係大哥哥既生日,就o係佢走左之後既第一個生日,佢第一次上台演唱,佢認為係送俾大哥哥最好既禮物.而同一日,一個對佢好重要既女人咁o岩就o係屋企睇倒佢既演出.
佢後來問返呢個女人點解咁o岩o係屋企睇電視,佢話:「我o個日生日o係屋企同屋企人食飯!」
很戲劇性的故事,微妙的緣份,--「又一個個313」,這會是他們這麼快便決定共偕連理的原因之一嗎?
同樣是有關cancer的故事,毫不煽情造作實在感人得多.


text:
BLOG 希望同好/愛好者.能一起在此平台發文章. 祝大家能找到心目中的好主人.好奴. 尋找到自己喜歡的SM生活 我的wechat ID: sportunes email : 12nomennescio@gmail.com
2016年1月8日星期五
姻親是女王(二) Tommy LEE
星期六,阿兒約左我十二點係深圳等,我先到達,阿兒一到就說肚餓要去餐廳吃飯先,在吃飯時我們有傾有講,阿兒的態度仍算客氣但不經意間又經常對我說出一些很侮辱的說話.
阿兒 : 姐夫,其實阿姐知唔知你咁變態?
我 : 知小小啦.
阿兒 : 咁佢有無同你玩SM? 阿姐咁惡,佢實識打你鬧你架.
我 : 佢比較保守,唔係好接受到呢D野,我淨係同佢講過我鍾意女仔著絲襪叫佢著佢都唔肯.
阿兒 : 咁慘 !? 唔怪得未見過阿姐著絲襪同埋次次食飯你都係咁笈我對腳啦.
我 : 係呢,點解妳會係中國做女王既?
阿兒 : 你覺得好奇怪?
我 : 都唔係既,例如我都係由細到大都鍾意比女人虐待,我諗妳可能都係由細到大都鍾意虐待男人掛.
阿兒 : 更係唔係啦,我真係唔似你咁賤格天生變態呀,二年前我連咩係SM都唔知,更加唔相信居然真係有男人會比錢女人鞭打自己呀比腳趾自己奶呀咁變態······其實我真係迫於無奈先會做女王,我諗你一定唔知應該連阿姐都唔知佢細佬其實有幾爛賭,佢同朋友賭,賭波賭馬過大海連網上果D佢都賭得一餐,我嫁左佢三年,佢除左頭一個月比過家用之後一豪子都無比過我,都唔緊要,家用我出埋,但係有一次佢比大耳窿係澳門押番黎,連本帶利爭人幾十萬,我為左幫佢還錢就番中國問我姊妹借錢,我姊妹話無咁多錢借比我但可以搵到人借比我,連利息都唔駛計但係要幫果個人做野還錢,即係做女王,我姊妹原來已經做左一年,佢同我講解關於戀足呀SM呀呢D變態野,我本來都唔想,但佢話最多都係要幫D客用手用腳呀咁,而且一定唔駛暴露同同D客做愛,用手用腳姐,聽落都唔係好大問題丫,係無其他辦法下咁我就問果個人即係我師傅借左筆錢亦即係做左呢行.
我 : 其實有無勸過你老公唔好賭錢?
阿兒 : 晒能氣啦,D賭仔都勸得到? 等於你天生犯賤,我勸你唔好鍾意奶腳趾你會唔會聽?
我 : ······其實妳還晒錢比妳師傅未?
阿兒 : 還晒啦,大約用左二年先還得晒,初頭我咩都唔識,師傅要由頭教起,因為唔識,所以拍片同做實調都一定要拍住我姊妹或其他女王一齊做,果時師傅拆好小錢比我,首先師父一定抽半份錢,如果要拍住其他女王做就再得半份既一半,一個鐘實調通常一千人仔,滿師既女王應該拆到二百五但師傅初初比一百我咋,慢慢我學多左就加到一百五十,二百咁,大約半年我滿師,而且最緊要唔駛再拍住其他女王可以單拖做,一個鐘拆到五百,通常一個星期六加日可以做到十至十二個鐘左右,都算幾好搵,用多年半終於還晒錢,呀,姐夫,之前唔記得講你都知我係收費女王啦,我無可能唔收你錢架,不過我比個九折你啦,900人仔一個鐘有無問題?
我 : 無問題,應該既······其實妳師傅係咩人? 同埋妳師傅點訓練妳架 ?
阿兒 : 本來呢D野我唔會同人講,不過一場親戚就講比你聽下啦,我師傅係一個四十幾歲既女人,我諗佢真係好鍾意虐待男人,我記得佢第一次實調比我睇,真係嚇到我腳都軟,個男奴除晒衫比佢綁住對手吊起,跟住師傅除左自己對襪塞入佢個口再加多個口波,再用麻包袋笠住佢個頭,跟住用長皮鞭係咁鞭佢個身,好大力咁鞭,個男奴雖然個口塞住對襪重有口波,但係我重好記得佢果D淒厲叫聲,但師傅完全唔可憐佢反而覺得D聲好煩,師傅用牛皮膠紙係佢個口波個位卷左5,6個圈,跟住再鞭過,個奴真係發唔到聲,應該係發得好小聲,但我仍然感到好淒厲,佢個身係咁震,身上D鞭痕好恐怖,好多慘出血,師傅就好似好興奮咁鞭到唔停,結果個男奴痛到暈左,我都唔知幾驚,萬一攪出人命唔知點算,不過師傅好鎮定,好似好有經驗,佢用個水殼係馬桶筆左D水,一野潑去個奴塊面,個奴立即醒番,師傅比佢抖左幾分鐘跟住重玩埋兜巴星同踢蛋蛋,最後師傅戴左支好粗既假野插佢屎眼 (阿兒說時用手指圈左個大約2寸既圈以表達有幾粗),一邊插佢一隻手幫佢打飛機,打左十幾下個男奴就射左出黎.
我 : 我諗個男奴比妳師傅打成咁一定唔敢再搵妳師傅做實調啦.
阿兒 : 更係唔係啦,個個月都見到佢搵我師傅,佢就係貪我師傅鞭得勁,係佢自己要玩咁重口味姐,師傅對唔同既客會有唔同手法,佢第一件事教我就係要掌握個奴鍾意咩同埋佢既尺度去到邊,過左龍或者唔到位個奴都可能唔會番轉頭,佢話呢樣好重要因為我地呢行做熟客永遠比做生客好.
我 : 咁點先知個客鍾意玩咩同佢既尺度呢?
阿兒 : 姐夫真係傻仔黎既,個客鍾意玩咩直接問個客咪知囉,而且根本唔駛問,佢地係實調之前一定係QQ同我講得好清楚想點,好多成個故事咁寫出黎有晒對白咁比我,不過我根本唔會睇,我同我師父手法唔同,通常我了解左個奴鍾意玩咩,到左實調時只會滿足佢一半,例如個客鍾意二樣野,我一次實調只會滿足佢一樣,我覺得咁樣吊下佢地癮效果好似重好,反而個客既尺度我就一定會注意,我通常會循序漸進咁每次將佢地既尺度推大小小.
我 : 妳係咪好快已經掌握得咁好?
阿兒 : 咁又唔係,我記得我初初根本落唔到手,例如要我鞭打同踩D奴我覺得好殘忍,都唔知比師傅鬧到幾金,師父話咁對佢地唔係殘忍而係滿足佢地,我心諗始終都要還錢架,就咬緊牙關鞭落去,反正又唔係我痛,慢慢就習慣左,我而家可以好殘忍架,姐夫你驚唔驚?
我 : 下!?......一陣去果度妳師傅會唔會係度架?
阿兒 : 唔會喇,幾個月前我同師傅拆左夥喇,我而家同我姊妹租左個地方夾份做,希望搵得多D.
我 : 係咪個個禮拜六日都好多男奴搵妳實調 ?
阿兒 : 都OK啦,其實人有時做咩都要講運,係調教項目上每個女王都有佢既強項弱項,例如有D用鞭好叻,有D緊縛好叻咁,睇下你遇到既客同妳既強項夾唔夾,調教手法上就個個唔同,好難講邊個手法最好,但我覺得我係果種可以調教到個奴奴性不斷加深果種女王,所以姐夫你小心D呀,你比我調教最後會賤到你自己難以想像架.
我 : 咁妳就住我呀,我好怕痛唔係幾捱得打架.
阿兒 : 係?! 咁就更加要比我調教下喇,我會調教到姊夫日日身痕,日日要比女人鞭過先安樂.
阿兒說時笑笑口,我都唔知佢講真定講假,阿兒看看電話原來已經十二點半,阿兒話要埋單走了,跟住我地坐的士去到一個住宅區,坐升降機去到某單位阿兒取出鎖匙.
(待績)


text:
Tumble Tots 每次上堂45分鐘, 最初十五分鐘係physical play, 中心內會set up幾個station, 有啲係訓練佢哋既平行, 有啲就要爬樓梯, 有啲行斜坡, 諸如此類.
細佬己經玩到熟晒, 每樣都好有信心. 其實呢啲physical play除咗訓練佢哋既手腳活動外, 小朋友從中都會建立自信心. 細佬初時連爬樓梯, 穿山窿都唔敢架, 依家就乜都敢, 如果有新同學嚟, 佢仲會快啲去"示範"俾人睇添.
十五分鐘後就係circle time, 全部小朋友同家長都圍成一圈, 唱歌仔, 讀rhymes, 做coordination exercise (譬如掟波波, 將豆袋放上頭跟住行, 原地跳前跳後之類), 數人頭(數吓嗰日有幾個小朋友出席), 次次數完老師就會抱起volunteer出嚟數嗰個小朋友, 咁細佬就最鐘意, 所以次次都好踴躍咁自動行出去. 最後, 啲小朋友就要坐定定聽老師講點去做每個station既活動, 訓練小朋友去留心聽話 (listening and understanding).
之後啲小朋友又再玩physical play, 到最後五分鐘, 就又circle time, 唱多一首歌, 老師分貼紙就可以番屋企.
走之前要hug and kiss每一個老師.
以前哥哥都係番Tumble Tots架, 呢張係佢第一次番時影的, 係咪好細個呢?